MREKULLI
NË TRUPAT TANË

O ti njeri po ç’të mashtroi ty
kundrejt Zotit tënd që është bujar e i Urtë?
I Cili të krijoi, të përsosi dhe të drejtoi.
Të formësoi në formën që Ai dëshiroi.
(Sure El-Infitar: 6-8)

KONKLUZION

RRETH AUTORIT DHE
VEPRAVE TË TIJ
Autori, i cili shkruan me pseudonimin HARUN JAHJA, ka lindur në Ankara në vitin 1956. Pasi mbaroi shkollën tetëvjeçare dhe të mesme në Ankara, ai studioi artet në universitetin Mimar Sinan të Stambollit, si dhe filozofi në Universitetin e Stambollit. Që nga viti 1980, autori ka publikuar libra të shumtë në fusha të ndryshme, si ato politike, fetare dhe shkencore. Harun Jahja njihet si një autor që ka shkruar punime tepër të rëndësishme për nxjerrë në shesh mashtrimet e evolucionistëve, pavlefshmërinë e pretendimeve të tyre, si dhe anët e errëta që lidhin Darvinizmin me disa ideologji shkatërrimtare.

Pseudonimi i tij përbëhet nga emrat "Harun" (Aron) dhe Jahja (Gjon), për të përkujtuar këta dy profetë që luftuan kundër mosbesimit. Vula e Profetit, e cila gjendet në kapakun e librave të autorit përmban një kuptim simbolik që ka lidhje me përmbajtjet e tyre. Kjo vulë përfaqëson Kuranin, i cili është libri dhe fjala e fundit e Allahut dhe Profetin, i cili është profeti i fundit. Nën udhëheqjen e Kuranit dhe Sunetit, autori ka për qëllim të hedhë poshtë të gjitha bazat e ideologjive anti-fetare, në mënyrë që të shuhen të gjitha kundërshtimet ndaj fesë. 

Të gjitha këto punime të autorit përqendrohen rreth një qëllimi: transmetimi i mesazhit të Kuranit për të gjithë njerëzit, duke i nxitur ata të mendojnë rreth temave të rëndësishme që kanë lidhje me besimin, si ekzistenca e Allahut, njësimi i Tij, bota tjetër etj., dhe shkatërrimi i plotë i themeleve të rrënuara të sistemeve ateiste.

Harun Jahja gëzon një reputacion të madh në një gamë mjaft të gjerë lexuesish që nga India në Amerikë, nga Anglia në Indonezi, nga Polonia në Bosnje, nga Spanja në Brazil. Disa prej librave të tij janë të disponueshëm në Anglisht, Frengjisht, Gjermanisht, Italisht, Portugalisht, Urdu, Arabisht, Shqip, Rusisht, Boshnjakisht dhe Malajo; ata janë mirëpritur nga lexuesit në të gjithë botën.

Të vlerësuar në të gjithë botën, këto punime kanë shërbyer për të ndihmuar shumë njerëz të gjejnë rrugën e besimit apo të arrijnë një kuptim më të thellë të besimit të tyre. Stili i qartë, i lehtë dhe i rrjedhshëm i këtyre librave u jep atyre disa veçori karakteristike që mund të vihen re nga kushdo që i lexon apo i shqyrton ato. Këto punime kanë pasur një ndikim të shpejtë dhe rezultate tepër të kënaqshme. Është e pamundur për ata persona, që i lexojnë këto libra me kujdes dhe mendojnë rreth tyre seriozisht që të vazhdojnë të mbrojnë filozofinë materialiste, ateizmin apo çfarëdo ideologjie apo filozofie shkatërrimtare. Edhe nëse ata vazhdojnë mbrojtjen, kjo tregon se ata bazohen në sentimentalizmin e tyre, pasi këto libra i hedhin poshtë këto ideologji që nga themelet. Sot është bërë e mundur që të gjitha lëvizjet bashkëkohore jobesimtare të pësojnë një disfatë ideologjike, në saj të koleksionit të librave të shkruar nga Harun Jahja.

S’ka dyshim se këto veçori e kanë origjinën nga urtësia dhe udhëzimi i Kuranit. Autori sigurisht që nuk ndihet krenar për veten e tij; ai synon që të jetë një mjet që ndihmon të tjerët për të gjetur rrugën e drejtë të Zotit. Për më tepër, ai nuk merr asnjë përfitim material nga librat e tij. Edhe ata që përgatisin këto libra nuk marrin asnjë përfitim material. Ata duan vetëm të fitojnë kënaqësinë e Allahut.

Duke pasur parasysh këto fakte, ata që inkurajojnë njerëzit që të lexojnë këto libra, të cilët hapin sytë e zemrës dhe ndihmojnë të tjerët të bëhen adhurues të devotshëm të Zotit, bëjnë një shërbim të paçmueshëm për fenë.

Nga ana tjetër, do të ishte humbje kohe dhe energjie përhapja e atyre librave që krijojnë konfuzion në mendjet e njerëzve dhe nuk kanë ndonjë ndikim të efektshëm në largimin e dyshimeve dhe dilemave nga zemrat e tyre, siç e ka vërtetuar dhe eksperienca shumëvjeçare. Është më se natyrshme që libra të tillë që janë shkruar më tepër për të theksuar forcën letrare të autorit të tyre, sesa për të fituar kënaqësinë e Allahut, nuk mund të kenë kurrë një efekt pozitiv. Ata që dyshojnë në këtë, mund të shohin se qëllimi i vetëm i librave të Harun Jahjas është triumfi ndaj mosbesimit dhe përhapja e vlerave morale të Kuranit. 

Nuk duhet të harrojmë një pikë shumë të rëndësishme: Shkaku kryesor i vazhdimit të problemeve dhe konflikteve që përballojnë muslimanët sot është ndikimi ideologjik i mosbesimit. Të gjitha këto do të marrin fund kur të arrihet disfata ideologjike e mosbesimit dhe të sigurohemi që çdo njeri i njeh mrekullitë e krijimit dhe moralin kuranor, në mënyrë që të gjithë njerëzit të jetojnë me frymën e tyre. Duke marrë në konsideratë gjendjen e botës sot, e cila i çon njerëzit në një humnerë të thellë dhune, korrupsioni dhe konfliktesh, është e qartë që ky shërbim duhet të jetë i diponueshëm sa më shpejt dhe sa më efektivisht që të jetë e mundur. Përndryshe, mund të jetë shumë vonë.

Ne shpresojmë që me Vullnetin e Zotit, librat e Harun Jahjas do të luajnë këtë rol tepër të rëndësishëm në shekullin XXI dhe do të ndihmojnë njerëzit të fitojnë paqen, bekimin, drejtësinë dhe lumturinë e premtuar në Kuran.

PËR LEXUESIN
Në të gjithë librat e këtij autori, çështjet e lidhura me fenë janë trajtuar nën dritën e vargjeve kur’anore dhe njerëzit janë të ftuar të mësojnë fjalët e Zotit e të jetojnë sipas tyre. Të gjitha çështjet që lidhen me ajetet e Zotit janë shpjeguar në mënyrë të tillë, që nuk lenë hapësirë për dyshim apo pikëpyetje në mendjen e lexuesit. Stili i sinqertë, i qartë dhe i lirshëm që është përdorur, bën të mundur, që kushdo në çfarëdo moshe dhe nga çdo grup shoqëror që të jetë, të mund ta kuptojë lehtësisht përmbajtjen e këtyre librave. Kjo mënyrë e efektshme dhe e qartë e të shprehurit, i bën librat të përshtatshëm për t'u lexuar me një të ulur të vetme. Madje edhe ata që e hedhin poshtë me ashpërsi botën shpirtërore, ndikohen nga faktet e treguara në këta libra dhe nuk munden të mohojnë vërtetësinë e përmbajtjes së tyre. 

Ky libër dhe të gjitha veprat e tjera të autorit mund të lexohen nga individë ose të studiohen në grup në formën e një bashkëbisedimi. Leximi i librave nga një grup lexuesish të gatshëm për të përfituar prej tyre, do të ishte i dobishëm, pasi lexuesit mund të krijojnë lidhje me reflektimet e tyre dhe me përvojën e njëri-tjetrit. 

Përveç kësaj, do të ishte një shërbim i madh për fenë kontributi për bërjen të njohur dhe leximin e këtyre librave, të cilat janë shkruar vetëm për kënaqësinë e Zotit. 

Të gjithë librat e autorit janë shumë bindës. 

Për ata që dëshirojnë t'u komunikojnë fenë njerëzve të tjerë, një nga mënyrat më ndikuese është t'i nxisin njerëzit të lexojnë këta libra.

HYRJE
Të nderuar fëmijë, pregatituni të futeni në një botë të gjerë dhe të mrekullueshme. Në të vërtetë, kjo botë ju intereson juve mjaft. Megjithëse deri tani ju ndoshta nuk keni qenë të vetëdijshëm, por triljona punëtorë të kësaj bote kanë qenë duke punuar në mënyrë të vazhdueshme për ju. Po habiteni?
Kjo botë e mrekullueshme është trupi juaj dhe punëtorët që kanë qenë duke punuar për ju janë qelizat e trupit tuaj. Çdo pjesë sado e vogël e trupit tuaj është e përbërë nga qeliza. Edhe në këtë moment që ne flasim, triljona qeliza në trupin tuaj janë nën shërbimin tuaj. Madje ato janë duke punuar për ju edhe tani ndërsa ju jeni duke lexuar këtë libër. Për shembull, qelizat e syrit tuaj janë duke kryer një numër të madh proçesesh në mënyrë të vazhdueshme për t’ju mundësuar juve të lexoni këtë libër. Ndërsa ju merrni frymë, hyjnë në veprim qelizat e laringut dhe të mushkërive tuaja. Në të njëjtën kohë, qelizat e stomakut tuaj janë duke tretur ushqimin që ndoshta ju keni ngrënë pak orë më parë.

Çfarë ne përmendëm këtu janë vetëm pak nga proçeset që në mënyrë të pandërprerë, vazhdimisht kryhen në trupin tuaj. Madje të gjitha këto ndodhin pa qenë ju fare të vetëdijshëm për to. Por si është e mundur që triljona qeliza të marra së bashku, të dinë çfarë duhet të bëjnë dhe të bashkëpunojnë me njëra tjetrën për të funksionuar? Për më tepër, gjatë këtyre proceseve nuk del edhe asnjë pengesë. Asnjë nga qelizat nuk tenton të bëjë detyrën e një qelize tjetër ose të refuzojë të kryejë detyrën e saj. Përvec kësaj, të gjithë këto proçese kryhen me një shpejtësi të jashtëzakonshme.

Në faqet që pasojnë, ne do të do të analizojmë se si veprimet e përditshme, si tretja e ushqimit, frymëmarrja, të shikuarit dhe të dëgjuarit janë, në jetën reale, mjaft mahnitëse. Ne do të dëshmojmë që qelizat tona ndonjëherë sillen si ndonjë kimist që prodhon substaca kimike, ndonjëherë sillen si ndonjë inxhinier që bën llogaritje dhe ndonjëherë punojnë për të plotësuar nevojat e qelizave të tjera. 

Është befasues fakti që të gjitha këto qeliza janë shumë të vogla për t’u parë me sy të lirë. Për më tepër, qelizat e trupit tonë i kryejnë këto funksione vitale pa ndihmën e askujt. Por duhet të keni parasysh që këto qeliza nuk janë qënie njerëzore si ne. Ato as nuk mund të shohin dhe as të dëgjojnë njëra tjetrën, por as të marrin vendime “për të kryer punë inteligjente”. Ato s’kanë as veshë as mend. Ato nuk kanë studiuar për kimi, por, siç do ta shohim edhe në paragrafet e mëposhtme, ato kanë njohuri për formulat kimike dhe mund të prodhojnë substanca duke u bazuar mbi këto formula. Si ka mundësi që ato të dinë të bëjnë gjithë këto gjëra?

Ju do të mbusheni me admirim ndërsa lexoni dhe zbuloni që qelizat nuk i kryejnë të gjitha këto detyra nga zgjuarsia e tyre. Ju gjithashtu duhet të jeni të vetëdijshëm paraprakisht që nuk ka mundësi që ato të mund të kënë mësuar se si t’i kryejnë këto detyra, nga rastësia, thjesht me kalimin e kohës. 

Megjithatë jeta jonë u detyrohet veprimeve të vetëdijshme të këtyre qenieve të vogla, të cilat ne nuk mundemi t’i shikojmë madje as me sy të lirë. Sigurisht në to ka një fakt për ne mjaft të rëndësishëm për t’u kuptuar. Egziston një posedues i një zgjuarsie të epërme që i mundëson qelizave tona t’i kryejnë gjithë këto detyra dhe u mëson atyre se çfarë të bëjnë. Zotëruesi i kësaj zgjuarsie dhe urtësie të përjetshme është Allahu, i Cili ka krijuar çdo gjë, Ai na do neve dhe na i di të gjithë nevojat dhe dobësitë tona.

Secila nga triljonat e qelizave të trupit tonë e përmbush detyrën e saj në mënyrë përfekte si rezultat i një plani të përkryer të Allahut, kështu që në këtë mënyrë ne të mund të vazhdojmë jetën tonë pa asnjë vështirësi. Të zgjuarit çdo mëngjes për të shkuar në shkollë, të shijuarit e shijes së këndëshme të mjaltit, të marrurit frymë pa asnjë vështirësi, të vrapuarit dhe luajtja me shokët në oborrin e shkollës, të shkruajturit, të lexuarit dhe mjaft gjëra të tjera që ju bëni janë vetëm në sajë të dashurisë, dhembshurisë dhe mëshirës së Allahut.

Ashtu si çdo gjë tjetër mbi tokë, Allahu ju ka krijuar në mënyrë të përkryer dhe ju ka dhënë çdo gjë që ju keni nevojë. Dhe ajo çfarë juve ju takon të bëni nga ana juaj është që ta falenderoni Zotin tonë, i Cili ju ka dhënë gjithë këto mirësi, të cilat janë dhurata më me shumë vlerë se çdo dhuratë tjetër që juve mund t’ju jepet në këtë botë.

Për këtë arsye ne na duhet të mendojmë në mënyrë të hollësishme rreth mirësive që Allahu ka derdhur mbi ne. Në ajetet e Kur’anit, Librit tonë të Shenjtë, Allahu ka dhënë mjaft shembuj për ne njerëzit që të mendojmë rreth tyre. Ajeti i mëposhtëm është një i tillë:

Është fakt në krijimin e qiejve dhe të tokës, në ndërrimin e natës e të ditës, të anijes që lundron në det që u sjell dobi njerëzve, në atë shi që e lëshon Allahu prej së larti e me të ngjall tokën pas vdekjes së saj dhe përhap në të nga çdo lloj gjallese, në qarkullimin e erërave dhe reve të nënshtruara ndërmjet qiellit dhe tokës, (në të gjitha këto), për një popull që ka mend ka argumente. (Sure El-Bekare: 164)

Në këtë libër ne do të mendojmë rreth trupave tanë. Ne do të shohim se sa në mënyrë të përkryer dhe të menduar në hollësi është krijuar trupi i njeriut nga Allahu. Pasi të keni lexuar librin ju do ta doni Allahun akoma më shumë dhe do ta falenderoni Atë. Ju do të çuditeni me neglizhencën e madhe të njerëzve që ju rrethojnë, të cilët nuk mendojnë dhe nuk reflektojnë, dhe do të jeni të etur për t’u treguar atyre çfarë ju dini, në mënyrë që edhe ata të jenë të vëmendëshëm ndaj këtyre mirësive.

NJË FABRIKË GJIGANDE QË NUK SHIHET 
ME SY TË LIRË: QELIZA
Ashtu siç e përmendëm edhe në fillim të librit, trupat tanë përbëhen nga triljona qeliza. Ky numër nuk duhet të kalohet pa u vënë re. Në të vërtetë një triljon është një numër jashtzakonisht mjaft i madh. Trupi i një njeriu të rritur përmban rreth 100 triljon qeliza. Por në sajë të faktit që këto qeliza janë shumë të vogla, trupat tanë nuk kanë përmasa gjigande. Do të sjellim një shembull për t’ju ndihmuar të kuptoni më mirë se sa të vogla janë qelizat. Po të marrim dhe të bashkojmë një miljon qeliza së bashku, ato nuk zënë më shumë vend seç zë një majë gjilpëre. Megjithatë pavarësisht nga vogëlsia e saj, struktura e qelizës akoma nuk është kuptuar plotësisht. Shkencëtarët akoma vazhdojnë kërkimet e tyre për të kuptuar sistemet që ka një qelizë.
Qeliza e parë që ju formoi juve, filloi të krijohej në barkun e nënave tuaja nga bashkimi i dy qelizave, njëra e çliruar nga trupi i nënës tuaj dhe tjetra nga trupi i babait tuaj. Kjo qelizë vazhdoi të ndahej dhe dikur më vonë u bë një copë mishi. Më pas, ndërsa ato qeliza që formuan këtë copë mishi vazhduan të ndahen, duke formuar qeliza të reja, trupi juaj pak e nga pak filloi të marrë formë.

Çdo qelizë e re mori një formë tjetër. Ndërsa disa prej tyre u bënë qeliza gjaku, disa u bënë qeliza kockore dhe akoma disa të tjera u bënë qeliza nervore. Në trupin tonë ndodhen 200 tipe të ndryshme qelizash. Në fakt, të gjitha këto qeliza janë të përbëra nga komponente identike, por pavarësisht nga kjo, secila prej tyre kryen detyra të ndryshme. Për shembull, qelizat e muskujve të kofshës janë në fomën e një litari të gërshetuar në mënyrë të tillë që ju të mund të ecni dhe të vraponi. Në sajë të strukturës që kanë, muskujt e krahëve dhe të këmbëve tuaja nuk këputen nga tërheqja e tepërt kur ju jeni duke luajtur me top. Përsa i përket formës qelizat tuaja të gjakut kanë formë të rrumbullakët, detyra e tyre për të transportuar oksigjen, që kërkohet nga trupi juaj, realizohet nëpërmjet enëve të gjakut. Falë formës së tyre, ato mund të rrjedhin me lehtësi përmes enëve të gjakut së bashku me oksigjenin që ato mbartin. 

Nga ana tjetër, qelizat e lëkurës, janë kapur fort me njëra tjetrën dhe të rradhitura ngushtë në një vijë të drejtë. Kështu që lëkura juaj është e papërshkueshme nga mikrobet dhe uji.

Dhe kështu me rradhë, të gjitha qelizat e tjera po ashtu kanë forma saktësisht ideale, që janë të përshtatshme për të kryer detyrat e tyre. Megjithatë, është e sigurtë që këto qeliza nuk e fituan formën që ato kanë nga rastësia. Le të marrim për shembull kompjuterat, automjetet ose aeroplanët. Dikush i projektoi format dhe sistemet e nevojshme për funksionimin e secilës prej këtyre pajisjeve. Detajet më të imta janë planifikuar dhe janë marrë në konsideratë nga inxhinierët teknologë të kompanive prodhuese të këtyre pajisjeve. Automjetet janë prodhuar në mënyrë të tillë që të sigurojnë një udhëtim të sigurtë dhe të rehatshëm, televizorët janë prodhuar në mënyrë të tillë që të transmetojnë tinguj dhe imazhe vizuale të një cilësie të lartë për shikuesit. Të njëjtën gjë mund të themi jo vetëm për pajisjet teknologjike, por për çdo objekt që ne përdorim në jetën tonë. Tryezat, karriget, ndërtesat ku ju jetoni, lapsat që ju përdorni, mjetet e ngënies si lugët dhe pirunjtë e kuzhinës tuaj... secila prej këtyre është rezultat i një projektimi. Secila prej tyre është planifikuar në mënyrë të detajuar, dhe asgjë nuk ka ardhur në ekzistencë nga rastësia. Ashtu siç edhe e dini, në mënyrë që një projektim dhe një produkt të vijë në ekzistencë, nevojitet të ekzistojë një burim inteligjence.

Tani le t’i kthehemi qelizave të trupit tonë. Qelizat tona kanë funksione dhe planifikim shumë më të avancuar se sa një televizor apo çdo pajisje tjetër teknologjike. Për më tepër, këto njësi strukturore, të cilat zotërojnë veçori të jashtëzakonshme, janë të gjalla. Ashtu siç e kemi përmendur edhe më parë, shkencëtarët akoma nuk e kanë zbuluar plotësisht sistemin e mahnitshëm të këtyre njësive të vogla.

Ju ndoshta po pyesni veten, që a nuk jeni ju, pjesë e një projektimi të tillë, të cilin mendja njerëzore akoma nuk ka mundur ta zbulojë plotësisht, që erdhët në ekzistencë brenda kësaj hapësire kaq të vogël (qelizës)?

Kjo na tregon neve që qelizat tona janë planifikuar dhe krijuar nga një qënie me inteligjencë superiore. Poseduesi i kësaj inteligjence është Allahu, i Cili na krijoi në mënyrë të përkryer deri në detajin më të hollë.

NJË RRJET GJIGAND QË PËRSHKON 
TRUPAT TANË
A i keni bërë ndonjëherë vetes pyetjet e mëposhtme?

· A më duhet tani të marr frymë?

· A është e mjaftueshme sasia e gjakut që pompon zemra ime?

· Sa energji kërkon një qelizë apo një organ i caktuar i imi?

· Kur duhet ta fillojë tretjen e ushqimit që kam ngrënë stomaku im? 

· A është intesiteti i dritës që depërton në syrin tim në sasinë e duhur?

· Cilët muskuj duhet unë që të kontraktoj në mënyrë që të lëviz krahun?

Këto pyetje tingëllojnë të çuditshme, apo jo? Kjo është për arsye sepse ne asnjëherë nuk i bëjmë vetes pyetje të tilla. Por ç’është më tepër, shumica jonë, nuk janë as edhe të vetëdijshëm për kryerjen e vazhdueshme të këtyre proçeseve. Trupat tanë i kryejnë të gjithë këto proçese në mënyrë automatike. Ata përdorin rrjetin e nervave për të realizuar këto detyra. Ky rrjet përbëhet nga bashkimi i triljona qelizave nervore, të tilla siç mund t’i shikoni edhe në këto faqe. Ne mund ta krahasojmë këtë rrjet nervash, të cilat arrijnë në çdo cep të trupit tonë, me një autostradë, siç mund të shikohet në figurë. Në sajë të këtij rrjeti, qelizat në trurin tonë mund të lidhen me qelizat e muskujve të këmbëve dhe të gjitha qelizat e trupit tonë komunikojë me njëra tjetrën. Por, sistemi ynë nervor ka një sistem më të komplikuar sesa kilometra të tëra autostrade, të cilat mund të kenë shumë kryqëzime dhe korsi për automjetet që udhëtojnë në drejtime të kundërta. Ashtu sikurse automjetet udhëtojnë nga një vend tek një tjetër me anë të autostradave, po ashtu edhe impulset elektrike nervore transmetohen përmes rrjetit të nervave që përshkojnë tërë trupin tonë. Këto impulse transportojë mesazhe nga një pjesë në një pjesë tjetër të trupit. Këto impulse lëvizin në trupin tuaj me një shpejtësi të paimagjinueshme. Për shembull, kur ti dëshiron të përthyesh krahun, nga truri yt merr udhën një stimul elektrik. Gjatë këtij udhëtimi të komplikuar, ky stimul së pari ndalon pranë kordës spinale. Më pas ai vazhdon rrugën për tek organi në fjalë të cilit duhet t’i përçohet mesazhi. Muskuli juaj i krahut kontraktohet i tëri dhe ju arrini të përthyeni krahun tek bërryli. Kjo seri veprimesh ndodh në të mijëtat e sekondës.

Duke kondsideruar që për të hapur dhe mbyllur ngadalë sytë duhet përafërsisht një sekondë, nga kjo kuptohet se sa e shkurtër është si interval kohe, një e mijëta e sekondës. Në mënyrë të ngjashme, trurit i dërgohen stimuj nga i tërë trupi me anë të nervave. Trurit i dërgohen mesazhe në mënyrë të vazhdueshme nga çdo pjesë sado e vogël e trupit dhe me një shpejtësi mahnitëse. Në këtë mënyrë ju mund të flisni, te qeshni, të vraponi, të shijoni shijen e një akulloreje, të luani me qenin tuaj… të gjitha këto proçese ndodhin pa asnjë ndërprerje; juve ju mjafton t’ju shkojë në mendje një veprim dhe e kryeni atë menjëherë. Ju e shikoni një objekt porsa ia hidhni shikimin atij, ju i dëgjoni fjalët në të njëjtën kohë që ato fliten, dhe perceptoni nëse një objekt është i nxehtë apo i ftohtë porsa ju e prekni atë. Të gjitha këto, janë në sajë të harmonisë së përkryer ndërmjet trurit dhe sistemit tuaj nervor. Me të vërtetë, impulset nervore janë aktivë në trupin tuaj pikërisht edhe në këtë moment që ne po flasim. Nervat që gjenden në mollëzat e gishtërinjve në këtë moment që ju po lexoni këtë libër, po i dërgojnë mesazhe trurit tuaj në lidhje me peshën e librit që po mbani në duar, në mënyrë që ta mbani ngritur atë me një forcë që i përshtatet peshës së tij. Në të njëjtën kohë, trurit i dërgohen stimuj nga sytë tuaj, hunda, këmbët po ashtu edhe nga shumë pjesë të tjera të trupit tuaj. 

 Truri juaj i analizon këto stimuj ardhës dhe u dërgon përgjigje të përshtatshme pjesëve në fjalë të trupit tuaj, dhe këto të fundit veprojnë sipas këtyre përgjigjeve. Tani le t’i rikujtojmë të gjitha këto veprime. Në trupin tuaj ndodhin njëkohësisht shumë proçese. Ndërsa jeni duke lexuar një libër në të njëjtën kohë ju dëgjoni zëra nga bota e jashtme, ndjeni përkëdheljen e butë të maces tuaj ndërsa ajo kalon ndër këmbët tuaja, shijoni shijen e lëngut të ndonjë fruti që po pini, zemra juaj vazhdon të rrahë dhe shumë veprime të tjera marrin pjesë në të njëjtën kohë në trupin tuaj. 

Çfarë do të ndodhte nëse do t’u jepej juve përgjegjësia për të kontrolluar të gjitha këto proçese vetëm për pak sekonda? Sigurisht që ju nuk do të ishit në gjëndje t’i kontrollonit të gjitha në të njëjtën kohë. Por megjithatë, në sajë të krijimit të përkryer të Allahut, truri juaj dhe pjesët e tjera të trupit tuaj operojnë së bashku dhe i ekzekutojnë të gjitha këto detyra pa pasur nevojë për ndonjë ndërhyrje nga ana juaj. Të gjitha tipet e informacioneve transmetohen nga trupi për tek truri juaj në formën e stimujve elektrikë, të cilët kanë nevojë që të interpretohen. Vetëm atëherë ju mund të perceptoni butësinë e përkëdheljes së qenushit tuaj, freskinë e erës, shijen e lëngut të pjeshkës, erën e këndëshme të patateve të skuqura. Mirë atëherë, a mendoni që është e mundëshme për trurin tuaj, i cili është vetëm një copë mishi që nuk peshon më shumë se 1.5 kilogram, t’i përmbushi të gjitha këto detyra vetë? Sigurisht që jo. Vetëm në sajë të krijimit të mrekullueshëm të Allahut, truri juaj mund t’i kryejë të gjitha këto procese në të njëjtën kohë. 

Ju do të hapni dhe mbyllni sytë me shpejtësi kur një mik i juaji ju afrohet pa zhurmë dhe shihni papritur duart e tij para syve tuaj dhe ju nuk e keni vënë re ardhjen e tij apo të saj. Nuk ka zgjedhje tjetër, sepse ky është një refleks. Një refleks është një përgjigje e menjëhershme e pavullnetshme. Arsyeja përse kjo përgjigje është kaq e shpejtë është sepse stimujt, në raste të tilla nuk transmetohen në tru, por përgjigjia e kërkuar merret direkt nga korda spinale. Kjo është një dhuratë e rëndësishme që Allahu krijoi për ne, sepse falë këtyre reflekseve, ne jemi të mbrojtur nga shumë rreziqe. Për shembull, ju e tërhiqni menjëherë dorën kur prekni një gotë të nxehtë. Refleksi është një mekanizëm sigurie që Allahu krijoi në trupat tanë për mbrojtjen e tyre. Me inspirimin e Allahut, stimujt nervor lëvizin me një shpejtësi afërsisht 9 kilometra në sekondë dhe në këtë mënyrë ju jeni të mbrojtur nga shumë rreziqe. 

SI FUNKSIONON TRURI?
Shpërndani mbi dysheme në mënyrë të çrregullt pjesët e një loje enigmë, me forma të ndryshme të një figure dhe supozoni që këto pjesë janë e tërë njohuria që ju keni rreth botës. Për shembull, lë të supozojmë që disa prej këtyre formave përfaqsojnë dritën, disa të tjera përfaqsojnë ngjyrat, dhe akoma disa të tjera përfaqsojnë tingujt. Tani merrini këto pjesë një nga një dhe filloni t’i bashkoni për të formuar figurën si të tërë. Për të realizuar detyrën e mësipërme juve ju duhet një kohë e gjatë të menduari, ndërsa truri juaj e realizon këtë në të qindëtat e sekondës, i cili funksionon në sajë të inspirimit të dhënë nga Allahu. A e dini si e bën ai këtë?

Truri mbledh informacionet e marra nga sytë, hunda, veshët, lëkura, goja etj., dhe i interpreton ato. Ajo që e mundëson këtë interpretim, është bashkimi i 100 biljon qelizave nervore të trurit. Këto qeliza operojnë në mënyrë të vazhdueshme dhe ju mundësojnë juve të shihni ngjyrën e mollës që ju hani, të njihni zërin e një miku të ngushtë tuajin dhe të perceptoni aromën e një çokollate të ngrohtë.

Pamja në faqen tjetër tregon në brendësi të trurit disa fëmijë që janë duke folur, duke dëgjuar, duke nuhatur dhe duke fjetur. 

Sigurisht që kjo është një figurë imagjinare, që ka si qëllim të tregojë pjesët e veçanta të trurit dhe funksionet e tyre. Në të vërtetë, truri është i përbërë nga qeliza nervore të cilat mund të shihen vetëm me mikroskop. A mendoni që vetë qelizat tuaja nervore mund të shikojnë kukullën tuaj të preferuar ose te shijojnë shijen e një akulloreje me çokollatë? Sigurisht që jo. Kjo për arsye sepse qelizat nervore janë të përbëra prej pjesësh fare të imta mishi. Kështu që me doemos duhet të ekzistojë një qënie tjetër me fuqi të epërme i cili e ka krijuar këtë botë të mrekullueshme. Kjo qënie është Allahu. Allahu, pronari i çdo gjëje, krijon çdo gjë në mënyrë të përkryer dhe na paraqet secilit prej nesh një jetë të mrekullueshme dhe të bukur. Ajo çfarë ne duhet të bëjmë ndaj kësaj mirësie është që të jemi mirënjohës dhe falenderues ndaj Zotit tonë. Për shembull Allahu na ka dhënë sytë dhe veshët, dhe na ka urdhëruar ta falenderojmë Atë për këto:

Është Ai që krijoi të dëgjuarit, të parët dhe zemra për ju. Sa pak jeni që falenderoni! (Sure El-Muminune:78)

UDHËTIMI QË BËN USHQIMI QË NE 
HAMË NË TRUPIN TONË
Energjinë e nevojshme për nevojat trupore ne e sigurojmë nga ushqimet dhe pijet e ndryshme. Megjithatë, çdo ushqim që ne hamë, për shembull makaronat, mishi apo bananet fillimisht kanë nevojë të treten para se të jenë të gatshme të përdoren nga trupi ynë. Pasi këto ushqime janë tretur, ato përdoren nga qelizat e trupit tuaj. Sheqeri që përmbahet në një banane apo në një mollë siguron karburantin për qelizat tuaja dhe rrit energjinë tuaj; proteinat që përmbahen tek mishi janë thelbësore për rritjen e numrit të qelizave tuaja, pra kështu edhe të trupit tuaj. Tani mundohuni të ktheheni mbrapa në kohë, në foshnjërinë tuaj.

Kur ju lindët ju ishit afërsisht 2-3 kilogram. Pesha juaj rritet në 30-35 kilogram kur ju jeni 10 vjeç, në 40-50 kilogram kur arrini moshën 15 vjeç dhe 50-60 kilogram kur arrini moshën 20-25 vjeç.

Arsyeja për këtë diferencë kaq të madhe është fakti që substancat e ushqimeve që ju konsumoni i shtohen trupit tuaj me kalimin e kohës. Disa nga këto ushqime sigurojnë energjinë që ju nevojitet për të ngarë bicikletën, për të vrapuar dhe për të luajtur, ndërsa një pjesë e tyre i shtohen trupit tuaj dhe formojnë mishin dhe kockat tuaja. Materialet e tepërta shkarkohen jashtë trupit. Të gjitha këto proçese kryhen në sistemin tuaj të tretjes. Gjendrat dhe organe të tilla si stomaku, zorrët dhe pankreasi kanë rolin e tyre në proçesin e tretjes.

Funksionimi i sistemit të tretjes është i ngjashëm me funksionimin e një rafinerie nafte. Nafta e papastër që vjen tek rafineria si material i papërpunuar përpunohet nga makineri të posaçme dhe rafinohet në mënyrë të tillë që të jetë e përdorshme. Ushqimet që ne hamë në fazën e parë janë materiale të papërpunuara, më pas ato përpunohen në stomak ashtu që të përdoren nga trupi. Pasi të jenë coptuar në stomak dhe në zorrë, ushqimet e ngrëna bëhen gati për t’u përdorur si ushqim për qelizat dhe tranportohen në vendet e përshtatshme të trupit nëpërmjet enëve te gjakut.

Në një rafineri nafte nga përpunimi i një substance fillestare dalin një sërë nënproduktesh, për shembull benzina, e cila përdoret si karburant për automjetet, ose goma që përdoret si shuall për këpucët tuaja. Në mënyrë të ngjashme, lëndët ushqyese që gjenden në ushqimet që ju hani, ndahen në yndyrna, sheqerna dhe karbohidrate në stomakun tuaj. Por duhet të kini parasysh se ajo çfarë ndodh në stomakun tuaj pasi keni ngënë një sanduiç të shijshëm, është akoma shumë më komplekse se ajo çfarë ndodh në një rafineri. Por ç’është më tepër, këto seri veprimesh të cilat ne do t’i diskutojmë më poshtë nuk marrin pjesë në ndonjë fabrikë gjigande, por në një zonë shumë të vogël brenda trupit tuaj.

Gjatësia totale që ushqimit i duhet të kalojë në mënyrë që të tretet është 10 metra. Kjo gjatësi është afërsisht 6-7 herë më e madhe se gjatësia mesatare e trupit të njeriut dhe është një diçka e mahnitshme se si një gjatësi e tillë është përshtatur në trupat tanë. Si ka mundësi që një kanal i tillë kaq i gjatw të jetë vendosur në trupin e njeriut? Përgjigjia ndaj kësaj pyetje tregon edhe një herë tjetër që ekziston një projektim i veçantë në krijimin e trupave tanë.

Siç mund ta shikoni edhe në figurë, meqenëse aparati i tretjes është mbledhur kutullaç, pavarësisht nga gjatësia e tij ai është përshtatur në një zonë shumë të vogël. Kjo formë e veçantë është një projektim i përkryer i Zotit tonë, i Cili ka krijuar çdo gjë. Kjo veçori e sistemit të tretjes është vetëm njëra nga mrekullitë që Allahu ka krijuar në trupat tanë.

A e dini përse dhëmbët tuaj 
kanë forma të ndryshme?

Arsyeja se përse dhëmbët kanë forma të ndryshme është sepse secili prej tyre ka detyra të ndryshme. Për shembull dhëmbët tuaj të parë janë të mprehtë, kështu që ju mund kafshoni një mollë me lehtësi. Çfarë do të ndodhte sikur dhëmballët tuaja të ishin përpara? Po, keni të drejtë. Ju nuk do të ishit në gjendje ta kafshonit mollën me të tillë dhëmbë. Po ashtu, nëse dhëmbët tuaj të parë do të ndodheshin në pjesën e prapme të gojës, ju nuk do të ishit në gjëndje ta bluanit ushqimin që ju hani.

Ashtu si çdo pjesë sado e vogël e trupit tuaj, edhe dhëmbët në gojën tuaj janë rregulluar nga Allahu në mënyrën më të përshtatshme dhe më të favorshme për ju.

Në pjesën e prapme të gjuhës jetojnë 

bakterie të dobishme.

Bakteriet ne përgjithsi njihen si shkaktare sëmundjesh, dhe për të qenë të mbrojtur nga efektet e tyre të dëmshme, njerëzit duhet të jenë të kujdesshëm në lidhje me pastërtinë si të trupave të tyre ashtu edhe të ambjenteve ku ata jetojnë. Por megjithatë, jo shumë kohë më parë, shkencëtarët zbuluan ekzistencën e disa bakterieve të dobishme në trupin e njeriut, dhe në veçanti në pjesën e prapme të gjuhës. Po, fjalinë e mësipërme e lexuat saktë; ka edhe bakterie të dobishme në trupin tuaj. Detyra e bakterieve në fund të gjuhës është që të ngordhin mikrobet e dëmshme që ndodhen në stomakun tuaj. Por sigurisht që kjo nuk është një detyrë e lehtë dhe për këtë kërkohen një seri veprimesh. Para së gjithash, këto bakterie shndërrojnë nitratin që gjendet në perimet jeshile në nitrit. Megjithatë, proçesi nuk ka mbaruar akoma. Nitriti, në bashkëpunim me pështymën që sekretohet në gojë, ka një efekt vrasës ndaj mikrobeve. Me fjalë të tjera, bakteriet që ndodhen në fundin e gjuhës ndihmojnë në prodhimin e një substance mikrobvrasëse. Siç e dini mikrobet shkaktojnë sëmundje të ndryshme. Falë bakterieve të dobishme që prodhojnë një substancë mikrobvrasëse, ju jeni të mbrojtur ndaj shumë sëmundjeve. Këto bakterie të dobishme janë një nga manifestimet e mëshirës së Zotit tonë, i Cili i krijoi trupat tanë në mënyrën më të përkryer. Allahu neve na ka dhënë shumë bukuri dhe dhurata. Përsa i përket pamundësisë për t’i numëruar këto dhurata në një ajet Kur’anor thuhet si më poshtë: 

Nëse do të mundoheshit t’i numëronit mirësitë e Allahut, ju kurrë nuk do të arrinit t’i numëronit ato. Allahu është i Mëshirshëm dhe Falës i Madh. (Sure En-Nahl: 18)

SI E TRET STOMAKU USHQIMIN?
Tani le të ndërmarrim një ekzaminim më të detajuar të procesit të tretjes. Le të konsiderojmë dhe shqyrtojmë frymëmarrjen, të notuarit, ngarjen e një biçiklete, të ngënurit… Këto veprime janë pjesë e jetës sonë të përditshme, megjithatë në pjesën më të madhe të kohës ne as nuk na shkon në mendje se si ndodhin këto veprime. Trupat tanë kanë nevojë për energji. Ne tashmë e kemi shpjeguar që këtë energji e marrim nga ushqimi që ne hamë. Por ushqimi që kërkon trupi duhet të jetë i thjeshtë dhe i grimcuar në përmasa të tilla që të jetë në gjëndje të kalojë nëpër enët e gjakut. Përndryshe ai nuk do të ketë mundësi të depërtojë në qeliza. Megjithatë ushqimet që ne hamë gjenden në copa të mëdha. Kështu që na nevojitet një makineri që t’i mundësojë trupit tonë ta përdorë ushqimin që hamë. Në fakt, ne mund ta quajmë shkurt këtë një mulli, i cili në parim copëton ushqimin që ne hamë në pjesëza më të vogla. Kjo makinë bluajtëse në trupin tuaj, quhet “sistemi i tretjes”.

Ky sistem, si çdo makineri, përbëhët nga komponente të ndryshme dhe në sajë të funkionimit të përkryer të secilit prej këtyre komponentëve, ne mundemi të tresim ushqimin. Por është thelbësore që komponentët e sistemit të tretjes të funksionojnë në harmoni dhe në mënyrë të plotë sepse përndryshe prishet komplet sistemi. 

Lë të sjellim një shembull për të ilustruar se përse të gjitha komponentët e sistemit duhet të jenë të plota për funksionimin e duhur të tij:

Një makinë lodër me komandim në distancë përbëhet nga pjesë të tilla si: rrotat, një pajisje kontrolli, motorri, bateritë, ingranazhet, bobina elektrike, antena etj. Në mënyrë mjaft të ngjashme sistemi i tretjes është i përbërë nga komponentë të ndryshëm. Këto komponentë përfshijnë dhëmbët, gojën, ezofagun, stomakun dhe zorrët. 

Tani mendoni, a do të funksiononte një makinë e komanduar në distancë nëse ajo nuk do të kishte antenë apo rrota? Sigurisht që jo. Makina mund të ecë vetëm nëse ajo i ka të gjitha pjesët e saj. Të njëjtën gjë mund të themi edhe për sistemin e tretjes. Ekzistenca e stomakut do të ishte e pakuptimtë nëse nuk do të kishte gjithashtu edhe një ezofag, sepse ai që e transporton ushqimin për në stomak është ezofagu. Në të njëjtën mënyrë, zorrët nuk do të kishin ndonjë dobi nëse nuk do të ekzistonte stomaku, për arsye se ushqimet që treten në stomak më pas kalohen për në zorrë, vend ku ushqimit i jepet forma e duhur që të jetë i përshtatshëm për t’u transportuar në qelizat e trupit.

Kjo na tregon qartë që Zoti ynë, Krijuesi i çdo gjëje, ka krijuar për ne një sistem që është i përkryer nga çdo anë që ta marrim. Kjo tregon edhe një herë që nuk ka zot tjetër përveç Zotit tonë:

Zoti juaj është vetëm Allahu, që nuk ka zot tjetër përvec Tij. Ai ka përfshirë çdo gjë me diturinë i Tij. (Sure Ta Ha: 98)

MAKINA TRETËSE FILLON PUNËN...
Tretja fillon në gojë. Karbohidratet që gjenden në ushqimet që ju hani, pikësëpari copëtohen në copa më të vogla nga pështyma që gjendet në gojën tuaj. Për shembull, ushqimi që ju hëngrët në mëngjes fillimisht filloi të copëtohej në gojë. Por që të zbërthehet plotësisht djathi së bashku me bukën që ju hëngrët, nevojitet një kohë më e gjatë. Lëndët ushqimore të copëtuara në gojë kalojnë përmes ezofagut dhe arrijnë në stomak. Në stomak merr pjesë një tjetër gjëndje e mrekullueshme ekuilibri. Tretja e ushqimit në të kryhet nga një lëng shumë i fortë. Ky lëng është acid klorhidrik. Ashtu siç e dini, acidet janë materiale gërryese. Ato janë në gjëndje të shpërbëjnë çfarëdo lloj gjëje me të cilën ato bien në kontakt. Për shembull, ajo çka nënat tuaja përdorin për të pastruar një prizë me vrima të bllokuara është një lëndë më përmbajtje acide. Për të shkatërruar papastërtitë apo hedhurinat që kanë bllokuar psh. tubin e lavamanit, janë lëndët acide ato që mundësojnë zhbllokimin nga këto papastërti. Është falë acidit të fortë që gjendet në stomak arsyeja që ushqimet, të cilat janë në copa të mëdha, kur ato fillimisht mbërrijnë në stomak, zbërthehen në pjesëza më të vogla në mënyrë që të përdoren nga trupi. Por ka akoma një pikë tjetër që duhet vënë re.

Ne kemi përmendur që ushqimi i ngrënë zbërthehet në pjesëza të vogla nga stomaku ose acidet e stomakut. Por si ka mundësi që ky acid nuk e shkatarron vetë stomakun, i cili është i përbërë prej mishi? Tani, mendoni rreth kësaj çështjeje. Acidet e stomakut tresin mishin që psh., hëngrët për darkë, dhe nuk gërryen stomakun, i cili edhe ai është po ashtu një copë mishi. Si ka mundësi që kjo të jëtë kështu? Në këtë pikë, përsosmëria në krijimin e Zotit tonë shpaloset edhe një herë tjetër. Allahu, i Cili ka krijuar çdo gjë në mënyrë të përkryer, ka projektuar një mburojë në stomak në mënyrë të tillë që ai në vetvete të mos gërryhet.

Këtë mburojë mund ta përshkruajmë në mënyrë të përmbledhur si më poshtë; një lëng tjetër që quhet “mukozë”, sekretohet në stomak gjatë proçesit të tretjes në mënyrë që të pengojë acidin klorhidrik ta shkatarrojë stomakun. Një shtresë e vecantë mukoze shërben si veshje e brendëshme e stomakut dhe e mbron atë nga dëmtimi që mund të shkaktohet nga ky acid i fuqishëm. Në këtë mënyrë stomaku nuk tret veten e tij.

 Vendndalimi tjetër përgjatë itinerarit të tretjes janë zorrët. Lëndët ushqimore zbërthehen në pjesë akoma më të vogla dhe bëhen kështu të gatshme për përdorim nga trupi, gjatë kalimit të tyre përmes dy zorrëve, e madhja dhe e vogla. Ajo çfarë është e dobishme nga këto lëndë ushqimore futet në sitemin e qarkullimit të gjakut dhe mbetjet e panevojshme shkarkohen jashtë trupit nga sistemi i jashtëqitjes. Fazat nëpër të cilat ushqimi i ngrënë kalon në zorrë janë gjithashtu shumë të rëndësishme. Tretja vazhdon po ashtu si tek stomaku edhe në zorrë. Lëndët ushqimore zbërthehen në pjesëza akoma më të vogla. Ato tashmë janë aq të vogla saqë mund të përthithen nga enët e gjakut që ndodhen në pjesën e brendëshme të zorrëve dhe futen kështu në sistemin e qarkullimit të gjakut për t’u transportuar në çdo pjesë të trupit.

Fëmijë, ju tashmë duhet ta keni kuptuar që sistemi i tretjes është planifikuar në mënyrë të plotë dhe të përkryer. Gjatë udhëtimit të tij, i cili fillon nga goja, vazhdon më tej me ezofagun, stomakun dhe zorrët, ushqimi i ngrënë kalon nëpër disa faza. Dhe më në fund përfitohen lëndët ushqimore që qelizat e trupit tonë kërkojnë. Këto lëndë thithen në zorrë dhe shpërndahen në trup përmes rrjedhës së gjakut. Proçesi i tretjes së ushqimit do të ishte shumë i vështirë nëse ky mekanizëm nuk do të punonte në mënyrë kaq perfekte. Para së gjithash, nëse ne nuk do të kishim dhëmbë, ne nuk do të kishim mundësi të përtypnim ushqimin në mënyrë të mjaftueshme dhe ai nuk do të kalonte poshtë përmes fytit. Por edhe nëse do të kalonte ai do ta dëmtonte seriozisht ezofagun. Nëse stomaku ynë nuk do ta treste ushqimin, çdo gjë që ne do të hanim do të mbeste si një masë e madhe në stomak, gjë e cila do të ishte mjaft shqetësuese. Përveç kësaj, si rezultat i pamundësisë për të tretur ushqimin, trupat tanë nuk do të siguronin ushqimin për të cilin ata kanë nevojë. Një trup i pa ushqyer humbet forcat e tij me kalimin e kohës dhe qelizat e trupit fillojnë të vdesin. Por ne nuk përjetojmë gjëra të tilla, sepse Zoti ynë krijoi çdo detaj të trupit tonë në mënyrë perfekte. Ky sistem i mrekullueshëm punon në mënyrë të përsosur, dhe ne jemi pothuaj të pavetëdijshëm për një sistem të tillë. Kjo mrekulli në krijim përshkruhet në ajetin e mëposhtëm:

 Ai është Allahu – Krijuesi, Bërësi, Formësuesi. Atij i përkasin Emrat Më të Bukur. Çdo gjë në qiej dhe në tokë madhëron Atë. Ai është i Plotfuqishmi, i Urti. (Sure El-Hashr:24) 
UDHËTIMI I GJAKUT NËPËR VENA
Në kapitujt e mëparshëm ne shqyrtuam një rrjet gjigand nervash që përshkon pikërisht gjithë trupin tonë. Ekziston gjithashtu edhe një rrjet tjetër i tillë i mrekullueshëm. Ky është i përbërë nga enët e gjakut. Po ashtu si rrjeti i nervave edhe enët e gjakut shtrihen gjatë gjithë trupit. Ato janë aq të gjata saqë në qoftë se do të shtriheshin mbi një sipërfaqe të sheshtë gjatësia e tyre totale do të arrinte rreth 100 000 kilometra.

Në fakt, nuk është fare e vështirë të kuptohet që enët e gjakut shtrihen gjatë gjithë trupit tonë. Do të mjaftonte një gërvishje e vogël në çdo pjesë të trupit dhe ajo menjëherë do të fillonte të rridhte gjak. Kjo tregon se gjaku qarkullon gjatë gjithë trupit tonë. Për ne është jetësore çështja që të kemi enë gjaku në çdo pikë sado të vogël të trupit për arsye se siç e përmendëm edhe në kapitullin e mëparshëm, ushqimi që kërkohet nga qelizat e trupit transportohet përmes enëve të gjakut. Oksigjeni për të cilin qelizat kanë nevojë për mirëfunksionimin e tyre transportohet gjithashtu në gjak përmes venave tona.

Transportimi i lëndëve ushqimore në enët e gjakut mund të krahasohet me transportimin e mallrave me anije. Para se të transportohen, së pari të gjitha mallrat vendosen mbi anije, në port. Mallrat duhet të paketohen dhe vendosen në anije në mënyrën e duhur. Pasi çdo gjë është ngarkuar, anija del jashtë portit dhe drejtohet drejt portit destinacion. Kur ajo mbërrin në port, të gjitha mallrat shkarkohen dhe shpërndahen në seksionet e duhura. Lëndët ushqimore në enët e gjakut, transportohen në qeliza në mënyrë të ngjashme me anijen që transporton ngakesa përmes oqeanit. Oksigjeni, yndyrnat dhe aminoacidet rrjedhin në gjak në paketa dhe shkarkohen tek qelizat destinacion. Ky plan transportimi nuk prishet kurrë. Sasi të duhura substancash të kërkuara transportohen në qelizat e duhura pikërisht në kohën e duhur. Në të kundërt, psh., në qoftë se një qelizë do të kishte nevojë për oksigjen dhe do të merrte yndyrna në vend të tij, kjo do të shkaktonte vdekjen e qelizës. Duhet të vihet re që edhe gabimi më i vogël në këtë sistem do të çonte në dëmtime serioze. Gabime të tilla nuk ndodhin kurrë përveç se në raste të pazakonta, për arsye se asjnë nga këto sisteme nuk erdhi në ekzistencë rastësisht. Allahu, Krijuesi, e krijoi këtë sistem në mënyrë të përkryer për shërbimin tonë.

Ndërsa gjaku qarkullon gjatë gjithë trupit, ai përmbush shumë detyra. Tani le t’i hedhim një shikim të shkurtër këtyre detyrave.

TRANSPORTIMI I NGARKESAVE
Ne tashmë e kemi shpjeguar që të gjitha llojet e substancave për të cilat ka nevojë trupi ynë transportohen për në organet e caktuara nëpërmjet gjakut. Në të njëjtën kohë, qelizat e gjakut mbledhin materialet e panevojshme, të tilla si dioksidi i karbonit, dhe sigurohen që ato të shkarkohen jashtë trupit. Në një farë mënyre gjaku sillet si një makine plehrambledhëse. Duke ndaluar në secilën prej 100 triljon qelizave në mënyrë të vazhdueshme gjatë gjithë ditës, ai u lë qelizave çfarë ato kanë nevojë dhe në të njëjtën kohë mbledh çfarë nuk është e nevojshme.

Gjaku, i cili është thjesht një lëng, mund të kryejë në mënyrë të pagabueshme një detyrë që kërkon shumë vëmendje dhe përgjegjësi.

Ai e njeh secilën nga substancat që transporton, për çfarë do të përdoret dhe ku duhet te dërgohet. Për shembull, ai (gjaku) nuk transporton gabimisht tek një qelizë dioksidin e karbonit që ai e ka marrë nga një qelizë tjetër si produkt të padobishëm. Ai gjithmonë i furnizon qelizat me oksigjen dhe largon prej tyre dioksidin e karbonit. Gjaku e kryen këtë detyrë pa gabime dhe pa lodhje, sepse ai është një pjesë e planit të përkryer që Allahu krijoi në trupin e njeriut. Të gjitha qelizat e gjakut i kryejnë këto detyra pa bërë asnjë gabim, pasi ato i janë nënshtruar në mënyrë të pakushtëzuar sistemit të krijuar nga Zoti ynë. 

USHTARËT NË GJAK
Çdo ditë trupat tanë luftojnë kundër shumë bakterive, viruseve dhe mikrobeve. Një pjesë prej tyre ndalohen të hyjnë në trup, ndërsa një pjesë ia del mbanë që të depërtojë. Por në trupin tonë ekzistojnë qeliza të veçanta për mbrojtje, për të luftuar kundër tyre, që quhen qelizat imune. Këto qeliza, të cilat janë si ushtarë që luftojnë kundër armikut dhe që mbrojnë trupat tanë nga rreziqet, lëvizin në rrjedhën e gjakut. Sa herë që ndodh ndonjë sulm nga armiku, ato mund të arrijnë në pjesën në fjalë të trupit lehtësisht përmes enëve të gjakut dhe të luftojnë kundër armikut. Qelizat imune nuk i kanë mësuar vetëvetiu misionet e tyre. Ato i kanë ditur ato që në momentin kur ato erdhën në ekzistencë. Ato fillojnë ta kryejnë detyrën e tyre dhe të ruajnë trupin që në çastin që një fëmijë lind. Ky është një detaj i përkryer në krijimin e Allahut. Zoti ynë i ka mësuar qelizat të cilat janë të tilla që nuk mund të shihen me sy të lirë njohuri shumë të rëndësishme dhe i ka vënë ato në shërbimin tonë.

KOMUNIKIMI

Gjaku gjithashtu shërben si mjet komunikimi në trup. Në gjak ekzistojnë mesazherë të cilët transportojnë mesazhet nga një pjesë e trupit në një tjetër. Këto mesazherë, të njohur si hormonet, transportojnë mesazhe në organet e duhura njësoj si një postier që shpërndan postën. Shumë proçese të rëndësishme, që përfshijnë proçesin e rritjes së trupit, etjen, proçesin e djersitjes dhe kontrollit të nivelit të sheqerit në gjak janë vetëm në sajë të saktësisë së shpërndarjes së këtyre mesazheve.
GJAKU QË SHËRON PLAGËT 

Ju duhet ta keni vënë re që kur ndodh ndonjë dëmtim i lehtë i lëkurës gjaku që del prej saj ndalon të rrjedhë vetvetiu kur kalon pak kohë. Kjo, në të vërtetë, është disi provokuese për logjikën, sepse në kushte normale, një lëng që rrjedh nga një vrimë nuk mund të ndalojë të rrjedhë nga dëshira e tij. Për të kuptuar më mirë këtë fakt, supozoni se keni një tullumbace të mbushur me ujë. Nëse bëni një vrimë të vogël me gjilpërë në tullumbace, uji do të rrjedhë jashtë tullumbacit. A do të ndalojë ai të rrjedhë pas pak kohe pa një ndërhyrje nga ana juaj? Sigurisht që jo. I gjithë uji do të vazhdojë të rrjedhë derisa tullumbacja të boshatiset . Kjo ndodh me të gjitha lëngjet në hapësirat e mbyllura. 

Gjaku lëviz përmes një rrjeti të mbyllur venash dhe fillon të dalë jasht edhe në rastin e një prerjeje të lehtë. Megjithatë, për shëndetin tonë është mjaft e rëndësishme që ai të ndalojë të rrjedhë. Ju mund të keni dëgjuar për njerëz që vdesin nga humbje të tepërta gjaku në aksidente ose operacione. Mirë atëherë, çfarë e ndalon rrjedhjen e gjakut vetëm pak kohë pasi një plagë fillon të rrjedhë gjak?

Kjo quhet mpiksje e gjakut, e cila është një nga sistemet automatike të sigurisë në trupat tanë. Disa substanca që gjenden në gjak ndalojnë rrjedhjen e tij dhe mbyllin plagën. Falë aftësisë së mpiksjes së gjakut, ndalohet rrjedhja e tepërt e tij. Siç tregohet edhe në ilustrimin në të djathtë, disa qeliza në gjak lajmërohen për venën e dëmtuar dhe nisen menjëherë në këtë vend. Fillimisht ato rreshtohen përreth plagës dhe pengojnë rrjedhën e gjakut duke thurur një rrjetë. Kjo rrjetë ngurtësohet me kalimin e kohës dhe formon atë çfarë ne e quajmë shenjë të plagës.

Tani le të mendojmë së bashku. A ka mundësi që këto seri veprimesh të planifikuara të veprojnë rastësisht? Si ka mundësi që disa qeliza gjaku të informohen për një dëmtim diku në enët e gjakut, të cilat janë si një botë gjigande në krahasim me përmasat e tyre. Përse luftojnë ato për të ndaluar rrjedhjen e gjakut? Nga e dinë ato që duhet të mbyllin plagën në mënyrë që të ndalojnë humbjet e gjakut? Kush i mësoi këto qeliza që ato duhet ta mbyllin plagën?

Nuk ka mundësi që qelizat t’i kenë mësuar gjithë këto gjëra rastësisht por as kanë mundësi t’i përmbushin këto detyra vetë nga aftësia e tyre. Madje edhe qëniet njerëzore, të cilat zotërojnë inteligjencë, nëse i jepet e drejta, nuk mund të krijojnë një sistem të tillë kaq të detajuar dhe t’i mësojnë qelizave se çfarë duhet të bëjnë. Sigurisht, inteligjenca që paraqesin këto qeliza nuk u përket atyre. Është Allahu që i frymëzon ato dhe ato veprojnë sipas një plani të përkryer.

 Allahu na njofton neve për përsosmërinë e krijimit të Tij si më poshtë:

Ai është që krijoi shtatë qiej në shtresa. Në krijimin e Mëshiruesit nuk mund të shohësh ndonjë të metë, andaj, drejto shikimin se a sheh ndonjë çarje? Mandej herë pas here drejto shikimin, e shikimi do të kthehet tek ti i përulur dhe i molisur! (Sure El-Mulk: 3-4)
NJË LËNG I
MREKULLUESHËM I PAKONKURUESHËM 
PËR TU RIPRODHUAR: GJAKU

Shkencëtarët kanë kryer mjaft studime në mënyrë që të arrijnë të prodhojnë një lëng të ngjashëm me gjakun. Megjithatë, duke dështuar në arritjen e një qëllimi të tillë, ata hoqën dorë nga përpjekja për të imituar gjakun dhe i fokusuan kërkimet e tyre në fusha të tjera.

Shkencëtarët nuk mund ta imitojnë gjakun për arsye se kampjonët e gjakut të marra nga një enë gjaku mpiksen menjëherë dhe struktura e gjakut bëhet e papërshtatshme për ekzaminim. Por edhe ruajtja e kampjoneve në epruveta qelqi përsëri nuk funksionon, për arsye se qelizat e gjakut nuk mbijetojnë plotësisht në epruveta. Si rrjedhim shkencëtarëve u duhej t’i veçonin qelizat e gjakut dhe t’i ekzaminonin ato në mënyrë individuale. Padyshim, është një nga shpjegimet më të paarsyeshme dhe jologjike në botë të pretendosh që një substancë e tillë perfekte, e cila edhe as nuk mund të imitohet me të gjithë informacionin e mbledhur nga njerëzimi për vite me rradhë, të ketë ardhur në ekzistencë spontanisht dhe në mënyrë të rastësishme. Allahu e krijoi gjakun si një substancë të pakonkurueshme. Një qelizë gjaku e cila zotëron aftësi të mahnitshme është thjesht një nga manifestimet e zgjuarsisë së pakufijshme të Allahut në trupin e njeriut.
MOTORRI I TRUPIT: ZEMRA
A keni menduar ndonjëherë se sa litra gjak qarkullojnë lart e poshtë pa pushim në trupin tonë? Për të kryer një lëvizje të vazhdueshme çdo objekt ka nevojë për një motor. Makinat, aeroplanët, motoskafët, madje edhe makinat lodër me komandim në distancë lëvizin me ndihmën e një motorri. Në mënyrë të ngjashme, edhe gjaku që qarkullon në trupin tonë ka nevojë gjithashtu për një motorr. Motorri që vë në lëvizje gjakun tonë ditë e natë, për muaj madje për vite me rradhë, është zemra jonë.

Vendosni gishtat tek kyçi i dorës dhe prisni pak. Ju do të ndjeni rrahjen e zemrës tuaj. Zemra juaj bën 70 rrahje në minutë, dhe gjatë gjithë jetës tuaj pompon afërsisht 152 miljon litra gjak. Kjo sasi e madhe gjaku është afërsisht e barabartë me sasinë e naftës që mbajnë 10 000 fuçi nafte. Këto të dhëna janë befasuese, apo jo? Tani supozoni që ju duhet të zbrazni nje kovë me ujë dhe ta kaloni atë në një tjetër me anë të një kanaçeje, 70 herë në minutë. Në fund të kësaj detyre muskujt e krahut dhe dorës tuaj do t’ju dhimbnin dhe juve do t’ju duhej të pushonit. Megjithatë, zemra juaj e kryen këtë detyrë përgjatë gjithë jetës tuaj dhe ajo nuk pushon kurrë ndonjëherë gjatë kësaj kohe.

POMPA MË E PËRKRYER
Pompa e ndërtuar në mënyrën më përfekte në botë tani po rreh në anën e majtë të gjoksit tuaj. Me projektimin e saj të mrekullueshëm dhe kontraktimet e saj te pandërprera, zemra juaj i bën komplet gjakut që ndodhet në trupin tuaj 1000 cikle të plota gjatë një dite. 

Zemra është një pompë e përbërë nga mishi, e cila afërsisht është sa një grusht dore. Megjithatë, ajo është dukshëm motorri më i fortë, më jetëgjatë dhe më efiçent në botë përsa i përket kapacitetit të saj. Ne kemi shumë arsye për ta shprehur fortësinë e zemrës në këtë mënyrë. Ajo që është më e rëndësishmja është se zemra përdor një energji shumë të madhe kur ajo rreh. Me energjinë që përdoret nga zemra, gjaku mund të ngrihet në lartësinë deri në 3 metra. Do të ishte e dobishme të jepnim një shembull për ta bërë më të lehtë për të kuptuar kapacitetin e zemrës. Gjatë një ore zemra mund të prodhojë një sasi energjie që është e mjaftueshme për të ngritur një makinë mesatare një metër nga toka.

Pompa origjinale në zemër

Zemra, e cila është një organ muskular me përmasat e një grushti dore, është e përbërë nga dy pjesë. Në secilën nga këto pjesë ka nga një pompë. Pompa e majtë, e cila është më e fortë, dërgon gjak të pasur me oksigjen në të gjitha pjesët e trupit. Pompa e djathtë është më e dobët se e para dhe dërgon gjak të varfër me oksigjen në mushkëri. Transporti i gjakut nga zemra për në mushkëri përshkon një distanë të shkurtër prandaj edhe quhet “qarkullimi i vogël”. Ndërsa i pari quhet “qarkullimi i madh”.
Secila nga gjysmat e zemrës ndahet më tej në dy seksione të tjera. Gjaku kalon nga njëri seksion tek tjetri përmes valvulave të zemrës. Këto pompa punojnë pa ndërprerë me një sasi të madhe energjie, falë së cilave gjaku qarkullon në trupin tonë 1,000 herë në ditë.

Zemra mirëmban veten e saj

Makineritë kanë nevojë për mirëmbajtje rutinë (të vazhdueshme). Mund të jetë e nevojshme që disa pjesë të makinës të mirëmbahen, ose të zëvendësohen ato pjesë që janë konsumuar. Makineritë kanë nevojë të trajtohen me vaj pas një periudhe kohe pune, në mënyrë që të zvogëlohet kunsumimi i tyre për shkak të fërkimit.

Po ashtu si makineritë, edhe zemra, e cila punon vazhdimisht gjatë gjithë kohës, ka gjithashtu nevojë për mirëmbajtje. Megjithatë, ajo e kryen vetë mirëmbajtjen e saj, ajo vetë-lubrifikohet.

Por si e kryen zemra vetë-lubrifikimin e saj? Përgjigjia e kësaj pyetje fshihet në krijimin e zemrës. Sipërfaqja e jashtme e zemrës mbulohet nga një qese që përbëhet nga dy membrana. Midis këtyre membranave ndodhet një lëng i yndyrshëm. Ky lëng vepron ngjashëm me vajin e motorrit dhe lehtëson punën e zemrës. Kjo strukturë vetë-mbrojtëse e zemrës shpalos edhe njëherë se sa e përkryer dhe e plotë është mjeshtëria e Allahut në krijim. 

SKELETI I PËRBËRË NGA KOCKA

Në trupin tonë gjenden 206 kocka. Ju mund të mendoni se të gjitha këto janë shumë, por me shembullin që do të japim, ju do të kuptoni se sa e rëndësishme është ekzistenca e kaq shumë kockave. Le të marrim e shqyrtojmë gishtërinjtë. Nëse secili nga gishtërinjtë tuaj do të konsistonte vetëm nga një kockë e njëtrajtshme, ju nuk do të ishit në gjendje ta mbanit këtë libër ashtu siç jeni duke bërë tani. Kjo për arsye se një kockë e njëtrajtshme nuk mund të përthyhet dhe mund të thyhet nëse e sforconi atë shumë fort. Përderisa ju nuk do të ishit në gjëndje të përthyenit gishtërinjtë tuaj, ju nuk do të ishit në gjëndje as të kapnit apo të shtërngonit objektet. Ju nuk do të ishit në gjëndje as të shkruanit dhe as të hanit. Ajo që ju mundëson juve të mbani me lehtësi këtë libër dhe ndoshta të pinit në të njëjtën kohe lëngun tuaj të frutave, është ekzistenca e 27 kockave të ndërlidhura, duke përfshirë edhe ato të gishtërinjve, në dorën tuaj.

Siç thamë edhe më parë, në trupin tonë gjenden 206 kocka, të cilat janë të lidhura me njëra tjetrën ngjashëm me ato të duarve. Secila nga këto kocka është vendosur në vendin e vet sipas një plani inteligjent. Në sajë të këtij plani perfekt ju arrini të përkulni para trupin tuaj, të bini në gjunjë dhe të ktheni kokën anash.

Por mos bëni gabim: ju nuk i bëni të gjitha këto gjëra vetëm me përdorimin e kockave tuaja, kockat nuk mund të përthyhen. Në pikat e lidhjeve të kockave tuaja ekzistojnë nyje. Falë këtyre nyjeve, ju mund të përthyeni me lehtësi krahun tuaj, të ngrini këmbën tuaj dhe të përdorni gishtërinjtë tuaj.

Le të japim një shembull në mënyrë që t’ju ndihmojmë juve ta kuptoni më mirë se sa të rëndësishme janë nyjet për lëvizjen e kockave tona:

Le të supozojmë që ju keni ndërtuar një kukull prej druri. Çfarë do të bënit ju që të lëviznit krahët e saj? Krahët e kukullës sigurisht që nuk do të lëvizin në qoftë se ju nuk do të vendosnit një nyje në vendbashkimin e krahut me supin. Po këmbët e saj si do t’i bënit të lëvizshme? Ju përsëri duhet të përdorni nyje në vendbashkimin e këmbëve me trungun e saj. Vetëm pasi të keni bërë këto ju mundeni të lëvizni krahët dhe këmbët e kukullës së drurit. Po ashtu, nëse e ndani drurin që e keni përdorur për krahët dhe këmbët në dy pjesë dhe vendosni nyje ndërmjet këtyre pjesëve, atëherë krahët dhe këmbët e kukullës do të ishin gjithshtu të përthyeshme përkatësisht tek bërrylat dhe gjunjët. 

Siç mund të kuptohet qartë nga ky shembull, pasja e shumë kockave dhe nyjeve të vendosura midis tyre atje ku është e nevojshme, na mundëson neve të lëvizim me lehtësi. 
KARAKTERISTIKAT E PAIMITUESHME TË KOCKAVE
Ekzistojnë tipe të ndryshme nyjesh midis kockave tona. Ndërsa disa nga këto nyje u mundësojnë kockave të lëvizin para dhe mbrapa, të tjera u mundësojnë atyre të lëvizin anash. Tani le t’i ekzaminojmë nyjet dhe kockat pak më nga afër. 

Kockat tona kanë marrë përsipër detyrën e zhvendosjes dhe mbrojtjes së trupave tanë. Sigurisht, që ato janë krijuar të afta dhe të forta sa duhet, për të kryer këto detyra të vështira.

Kockat tona janë të lehta për arsye se ato janë pajisur me vrima të vogla ngjashëm me hojet e bletëve. Por megjithëse janë shumë të lehta falë strukturës poroze të tyre ato janë gjithashtu edhe shumë të paepura. Megjithatë kjo nuk do të thotë që ato janë të thyeshme. Përkundazi, ato janë janë aq të paepura saqë po të marrim të njëjtën sasi kockash dhe hekuri, ato janë 5 herë më të forta se hekuri. Për shembull, kockat e kofshës kanë një aftësi aq të madhe saqë kur qëndrojnë në pozicionin vertikal ato mund të ngrejnë një ton ngarkesë. Kur kërceni nga njëra anë në tjetrën, kjo kockë i nënshtrohet peshave deri në 3-4 herë më të mëdha se ajo e trupit tuaj. Megjithatë, ju nuk pësoni ndonjë dëmtim, për shkak të qëndrueshmërisë dhe fortësisë së kockave tuaja.
Por çfarë i bën kockat kaq të forta? Në fakt, përgjigjia e kësaj pyetje fshihet në krijimin e pakrahasueshëm të kockave, të cilin e kemi përmendur shkurtimisht më lart. Kockat janë të përbëra nga një material poroz ngjashëm me hojet e bletëve. Falë kësaj strukture ato janë jo vetëm mjaft të forta por edhe të lehta për t’u përdorur në detyrën që ato kanë. Në qoftë se do të kishte qenë ndryshe, domethënë, në qoftëse brendësia e kockave do të kishte qenë e ngurtë dhe nuk do të përbëhej nga hapësira, dhe të kishin qenë ashtu siç është pjesa e jashtme e tyre, kockat do të kishin qenë shumë të rënda. Veç kësaj, përderisa ato nuk do të ishin fare elastike, kockat tuaja do të thyheshin ose kriseshin me goditjen më të thjeshtë, le të themi kur krahu juaj do të përplasej lehtë me cepin e një komodine. Mirëpo, Allahu është i Gjithëmëshirshëm dhe Ai i krijoi kockat tona në mënyrë të tillë që të sigurojnë lehtësi dhe mbrojtje fizike tonën.

Përbërja e kockave ka ngjallur mjaft interes tek shkencëtarët dhe ata janë përpjekur për vite me rradhë që të imitojnë materialin e tyre. Ky material, i cili është shumë i fortë, duke qenë edhe mjaft i lehtë, dhe i cili, ajo që është më e rëndësishmja, është i aftë të riparojë vetveten, mund të rritet vetë. Arsyeja që gjatësia e juaj e tanishme nuk është e njëjtë me gjatësinë kur ju ishit 4-5 vjeç dhe arsyeja që gjatësia juaj do të jetë e ndryshme kur ju arrini moshën 19-20 vjeç është për shkak të rritjes së kockave tuaja.
Në mënyrë shumë të mahnitshme kjo rritje është harmonizuar mjaft mirë. Krahët tuaj rriten ndërsa edhe këmbët tuaja rriten, gishtërinjtë e dorës dhe ato të këmbëve rriten në mënyrë harmonike dhe rritja e çdo kocke ndalon në një kohë fikse. Veç kësaj, kjo gjë nuk ndodh vetëm në trupin tuaj por në trupin e çdo njeriu të shëndetshëm. Çdo njeri ka kocka që i zotërojnë këto karakteristika. Shkencëtarët kanë ndërmarrë studime që të arrijnë të prodhojnë një substancë të ngjashme me atë që formon kockat në trupin e njeriut. Megjithatë, asnjë nuk ka arritur të prodhojë një substancë me karakteristika të tilla të avancuara që ka një kockë. 

Falë mëshirës së Zotit tonë kockat na mundësojnë neve jetë të lehtë dhe gjithashtu të kryejmë një variacion të madh lëvizjesh pa asnjë vështirësi dhe pa asnjë mundim.

KOCKAT MIRËMBAJNË VETVETEN
Ne kemi shpjeguar që në vendbashkimin e kockave me njëra tjetrën ekzistojnë nyje. Për shembull, ne mund të përthyejmë dhe shtrijmë krahët dhe këmbët tona falë nyjeve të vendosura tek bërrylat dhe gjunjët tanë. Megjithëse këto nyje lëvizin gjatë gjithë jetës sonë, ato nuk kanë nevojë të lubrifikohen. Megjithatë, makineritë, kanë nevojë për mirëmbajtje të vazhdueshme. Për shembull, juve ju duhet të lubrifikoni pedalet ose zinxhirin e biçikletës tuaj herë pas here për arsye se sasia e tyre e vajit pakësohet gjatë përdorimit të tyre, dhe kjo gjë pengon lëvizjen. Në të njëjtën mënyrë, edhe nyjet ndërmjet kockave tuaja përdoren gjatë gjithë kohës, por megjithatë juve nuk ju duhet kurrë t’i lubrifikoni ato. Po përse ndodh kjo?
Shkencëtarët e kanë kërkuar gjatë përgjigjen e kësaj pyetjeje, dhe më në fund zbuluan faktin e mëposhtëm: në një nyje, një material i fortë si gomë i quajtur jastiku kërcor formon fundet e kockave në pikat e kontaktit. Një membranë e hollë e cila shtrihet në të gjithë kavitetin e nyjes sekreton një lëng të veçantë. Kur kocka ushtron forcë mbi nyje, ky lëng detyrohet të dalë jashtë membranës dhe kështu nyja “lubrifikohet”. 

Të gjitha këto fakte tregojnë që trupi i njeriut është rezultat i një projektimi të përkryer dhe i një krijimi të mrekullueshëm. Vetëm në sajë të këtij projektimi perfekt ne arrijmë të bëjmë shumë lëvizje të ndryshme shpejt dhe me lehtësi. Këto veti të kockave janë krijuar nga Zoti ynë. Allahu i fton njerëzit të mendojnë rreth krijimit të kockave:

… Dhe shikoji kockat – se si Ne i kombinojmë ato dhe i veshim me mish…

(Sure Bekare: 259)

SI SHËROHET NJË KOCKË E THYER?
Ne kemi përmendur që kockat janë shumë të ngurta dhe të forta. Megjithatë, ato mund të thyhen në qoftë se i ekspozohen goditjeve të rënda. E çfarë ndodh atëherë? Kocka riparon vetveten. Doktorët e fiksojnë kockën e thyer dhe e fusin atë në allçi në mënyrë që pjesa e thyer të përputhet siç duhet. Më pas doktorëve nuk u mbetet gjë tjetër për të bërë sepse kocka ka mekanizmin e saj vetëriparues. Është mrekulli që një kockë e thyer vetëshërohet dhe bëhet madje edhe më e fortë se më parë. Kjo mrekulli ndodh si më poshtë:

Gjaku që rrethon kockën e thyer mpikset dhe formon një “hematomë”, e cila është një masë e madhe gjaku e mpiksur. Kjo masë gjaku e mpiksur është një veshje e ngjashme me koren që zë lëkura kur ajo pritet. Mineralet që sekretohen nga qelizat-ndërtuese të kockave e transformojnë këtë masë gjaku të mpiksur në një kockë të ngurtë. Pasi mbaron kjo fazë, hyjnë në veprim qelizat gërryese të kockave. Duke vepruar si skulptore profesioniste, këto qeliza e pakësojmë kockën e re duke përdorur acid klorhidrik, i cili është një acid shumë i fortë, për t’i dhënë kështu kockës një formë të veçantë. Ky proçes vazhdon deri sa kocka rifiton formën e saj origjinale. Qelizat gërryese të kockave vazhdojnë ta reduktojnë kockën, madje edhe deri pas një viti, si skulptore të zellëshme në mënyrë që t’i japin formë asaj. 

Siç mund ta keni kuptuar, të gjitha këto detyra që kryhen nga qelizat kockore, të cilat janë shumë të vogla për t’u parë me sy të lirë, janë shenja të një inteligjence të lartë. Kjo për arsye se qelizat nuk kanë sy që të shikojnë me to dhe pavarësisht nga kjo, ato mund të ndërtojnë kocka. Përveç kësaj, ato mund të kuptojnë kohën kur hapësira midis dy pjesëve të thyera mbushet dhe kështu vendosin se kur të ndalojnë. Qelizat gërryese të kockave vënë re që kocka e sapondërtuar ka nevojë t’i jepet formë, dhe fillojnë ta gërryejne atë. Në mënyrë që ta bëjnë këtë, ato përdorin një acid të fortë për të gërryer kockën, dhe i japin asaj formën e duhur duke e përdorur këtë acid në sasi të vogla e të mëdha ashtu siç është e nevojshme.

Siç mund ta shikoni, të gjitha qelizat e kockave e dinë shumë mirë se çfarë të bëjnë, si dhe kur ta bëjnë. Sistemi i ndërtuar për shërimin e kockave tona funksionon në një mënyrë të përkryer dhe u mundëson atyre të riparojnë vetveten. Shkencëtarët i kanë admiruar këto aftësi mahnitëse të kockave për vite me rradhë.

Si arritën qelizat e kockave të fitojnë një aftësi të tillë mahnitëse, e cila funksionon madje totalisht pa vetëdijen e personit në fjalë? Si arrijnë qelizat të dinë se çfarë u duhet për të riparuar një kockë të thyer dhe çfarë veprimesh të kryejnë në mënyrë që ta shërojnë atë? Ndërsa disa nga qelizat kanë fituar aftësinë e ndërtimit të kockave, të tjerat kanë marrë përsipër detyrën e dhënies formë të tyre. Kush ua caktoi atyre këto detyra? Si ndodh që nuk ka asnjë çrregullim dhe si shpjegohet që secila prej tyre e kryen detyrën e saj pikërisht në momentin e duhur kur kërkohet? A i mësuan vetë qelizat e kockave të gjitha këto gjëra?

Sigurisht që të gjitha këto detyra të jashtëzakonshme nuk mund të bëhen me vetë vullnetin e këtyre qelizave që janë pothuajse të padukshme. Ato nuk mund t’i kënë mësuar këto detyra as nga rastësia. Duke vepruar me inspirimin e Allahut të Gjithëditur, i Cili i krijoi ato, qelizat tona të kockave arrijnë t’u japin formë kockave tona si skulptore mjeshtërore.
A e keni pyetur ndonjwherw veten se si qelizat 
e trupit i formojnw kockat?
Shumica e formave të 206 kockave që gjenden në trupin tonë janë të ndryshme nga njëra tjetra. Ky dallim ndërmjet tyre filloi që kur ato u shfaqën për herë të parë, pra, kur ju ishit në barkun e nënës suaj. Qelizat, të cilat gradualisht po rriteshin në numër, morën forma të ndryshme sikur secilës prej tyre t’i ishte mësuar se cilën pjesë të trupit u duhej të ndërtonin.

Disa nga qelizat u ndanë për të krijuar kockat, disa për të formuar mëlçinë, disa për të formuar veshkat dhe disa të tjera për të formuar sytë. Por grupet e qelizave që do të formojnë mëlcinë, kockat apo sytë nuk bashkohen përkatësisht thjesht me njëra tjetrën dhe kaq. Ato kanë nevojë të ndahen akoma më tej. Për shembull, qelizat e kockave duhet të jenë të vetëdijshme për vendndodhjen e kockës që ato do të formojnë në trup. Më pas ato duhet të shkojnë secila në vendin e duhur dhe të marrin formën e duhur. 

Qelizat e kockave në këmbët tuaja veprojne si skulptore profesioniste dhe formojnë kockat e këmbëve të gdhendura në mënyrë përkryer, prerjet dhe projeksionet edhe për gishtërinjtë që gjenden në to. Qelizat e kockave që formojnë kafkën tuaj ndërtojnë, sikur ta dinin përmasën e trurit, një skelet kockor të lëmuar që mbyll brenda në mënyrë perfekte trurin. Kafka nuk është as e vogël por as shumë e madhe, kështu që ajo as nuk e shtyp trurin por as nuk jua vështirëson juve mbajtjen drejt dhe lart të kokës.

Cili është burimi i vetëdijes së qelizave, të cilat u japin formë të përkryer kockave, duke ditur se cilën formë ato duhet të marrin dhe cilin ind ato duhet të ndërtojnë?
Zoti ynë është Ai i Cili ia inspiron këtë plan delikat atyre. Dituria supreme e Allahut tregohet në ajetin e mëposhtëm:

E Tij është çka në qiej e në tokë dhe të gjithë vetëm Atij i përulen. Dhe Ai është që e shpik jetën dhe pastaj e përsërit atë, e ajo është më e lehtë për Të. Shëmbëlltyra më e lartë është vetëm e Tij në qiej e në tokë dhe Ai është Mbizotëruesi, i Gjithëdituri. (Suretu Er-Rrum: 26-27)

MOTORRËT MIKROSKOPIKE TË TRUPIT: MUSKUJT
Muskujt janë stacionet e fuqisë së trupit tonë. Ata kanë përsipër detyrën e transformimit të energjisë në fuqi, të cilën ato e kryejnë në mënyrë perfekte gjatë gjithë jetës së njeriut. Ne këtë e vemë re ndonjëherë, por shumicën e kohës nuk jemi koshient për një gjë të tillë. Për shembull, disa muskuj kontraktohen megjithëse ne nuk bëjmë ndonjë përpjekje të ndërgjegjshme. Të këtij lloji janë muskujt e zemrës dhe të stomakut. Veprimi i tyre është jashtë kontrollit tonë. 


Muskujt që kontraktohen me vullnetin tonë janë ato që i janë bashkangjitur skeletit. Në trupin e njeriut ekzistojnë 650 muskuj të vullnetshëm. Kur ne lëvizim, këta muskuj kontraktohen dhe çlodhen së bashku me kockat të cilave iu janë bashkangjitur.

Muskujt vihen në lëvizje nga enët e gjakut dhe nervat. Enët e gjakut bëjnë transportimin e oksigjenit dhe ushqimit në muskuj, ndërsa nervat kontrollojnë lëvizjen e tyre. 
Çfarë do të ndodhte nëse kontrolli i muskujve do t’u lihej plotësisht juve? Për shembull, supozoni që tani e tutje muskujt e zemrës tuaj do të kontraktohen vetëm me anë të kontrollit të ndërgjegjshëm tuajin. Ju nuk do të bënit gjë tjetër por do të përqëndroheshit në kontraktimin dhe relaksimin e muskujve të zemrës tuaj. Kjo për arsye se nëse muskujt e zemrës tuaj nuk do të kontraktoheshin madje edhe për një moment, ju do të vdisnit. 

Dhe kur t’ju merrte gjumi vdekja do të ishte e paevitueshme, përderisa ju nuk do të ishit në gjëndje të kontrollonit funksionimin e zemrës tuaj. Mirëpo kjo nuk ndodh asnjëherë pasi juve nuk ju duhet të mendoni për gjëra të tilla falë sistemit të përkryer të kontrollit që gjendet në trupin tuaj.

Ajo çfarë ne duhet të bëjmë, mbi të gjitha, është që ta falenderojmë Zotin tonë të mëshirshëm, i Cili na e ka lehtesuar çdo gjë, dhe të veprojmë në një mënyrë që Ai është i kënaqur me të. Allahu na urdhëron ta adhurojmë vetëm Atë në ajetin e mëposhtëm:

Ky është Allahu, Zoti juaj nuk ka të adhuruar veç Tij, Krijuesi i çdo sendi, pra adhurojeni Atë. Ai është mbikqyrës ndaj çdo sendi. (Sure El-En’am: 102)
Muskujt funksionojnë në mënyrë harmonike

A e dinit që kur ju qeshni në fytyrën tuaj kontraktohen në mënyrë të harmonishme 17 muskuj? Nëse ndonjëri nga këto muskuj nuk do të kontraktohej apo nuk do të funksiononte, ju nuk do të ishit në gjëndje të buzëqeshnit. Veç kësaj, ju do të mbeteshit me një shprehje boshe në fytyrën tuaj.

Ekzistojnë 28 muskuj që kontrollojnë shprehjen e fytyrës tuaj. Me kontraktimin e përbashkët të këtyre muskujve, ju mund të përftoni qindra mënyra shprehjeje të ndryshme. Në sajë të këtyre muskujve ju mund të shprehni zemërim, hutim, gëzim, argëtim dhe shumë emocione të tjera. Përveç muskujve të fytyrës, në trupin tuaj punojnë në harmoni edhe muskuj të tjerë. Për shembull për të hedhur një hap të vetëm, hyjnë njëkohësisht në veprim 54 muskuj. 
Në këtë mënyrë ne mund të kryejmë me lehtësi qindra lëvizje, të cilat na duken të zakonshme. Por pasi ka lexuar gjithë këtë, njeriu duhet të ndalet e të mendojë, për arsye se ai nuk kontribuon asgjë në funksionimin e këtyre muskujve. Nëse muskujt nuk do të funksiononin siç duhet, nuk do të ishte e mundur të merrej një hap i vetëm, e jo më të vrapohej, të notohej apo të ngitej një biçikletë. Si rrjedhim ne duhet të ngulisim një të vërtetë të rëndësishme në mendjen tonë: Allahu ka krijuar një sistem të përkryer në trupin e njeriut. Kjo është një dhuratë nga Zoti ynë. Ajo çfarë na takon të bëjmë është që të reflektojmë për mëshirën e pafundme të Allahut, të përkujtojmë madhështinë e Tij dhe ta falenderojmë Atë.

Duart kryejnë çdo gjë me mjeshtëri

Shfletimi i faqeve të një libri, hapja e derës së makinës, larja e duarve… Këto janë vetëm pak nga gjërat që ne kryejmë shpesh me duart tona, pa hasur asnjë vështirësi. Ne i përdorim duart tona për të kryer gjithashtu qindra veprime të tjera. 

Dora e njeriut është aq e fortë saqë ajo mund të ushtrojë një presion prej 45 kg mbi një objekt madje edhe pa u mbledhur grusht. Pavarësisht nga një forcë e tillë, ne mund t’i përdorim duart tona edhe në veprime shumë delikate dhe të imta, si qepja me gjilpërë, sa herë që dëshirojmë një gjë të tillë. Ndërsa një grup veprimesh kërkojnë shumë forcë, të tjera veprime kërkojnë saktësi preçize. Megjithatë ne madje nuk arrijmë ta marrim me mend se sa të mrekullueshme janë veprat që duart tona sjellin në jetën reale. Ne asnjëherë nuk vendosim në mënyrë të vetëdijshme të ushtrojmë një forcë prej 500 gramësh për të ngritur një copë letër nga tavolina apo të ushtrojmë një forcë prej 5 kg që të gjuajmë një top. Ne i kryejmë të gjitha këto gjëra automatikisht pa menduar në mënyrë të vetëdijshme, pasi Allahu na krijoi në mënyrë të përkryer. Aftësia e mrekullueshme e duarve tona është rezultat i krijimit të pashoq të Allahut. 

A e dini që shkencëtarët kanë bërë një përpjekje të madhe për të bërë një dorë artificiale të ngjashme me atë të njeriut? Duart e robotëve të bëra deri më tani kanë qenë ekuivalente me dorën e njeriut vetëm përsa i përket forcës, por nuk është mundur të realizohet shqisa e të prekurit dhe as aftësia e kryerjes së disa detyrave të ndryshme në të njëjtën kohë. 
Me thënë të drejtën, është opinioni i shumë shkencëtarëve që thonë se nuk mund të ndërtohet një dorë rroboti që të mund të zotërojë të gjitha funksionet e dorës së njeriut. Inxhinieri që ka projektuar dorën e robotit të njohur si “Dora Karlsruhe” Hans J. Schneebeli ka thënë se sa më shumë që ai punon në projektimin dhe realizimin e duarve robotike aq më shumë ai e admiron dorën njerëzore. Ai shton se atyre u duhet akoma shumë kohë që të jenë në gjëndje të realizojnë vetëm pak nga punët që është në gjëndje të kryejë dora e njeriut. 

Duart tona të cilat nuk mund të imitohen madje as nga teknologjia bashkohore, janë projektuar nga Allahu. Ato manifestojnë përsosmërinë në mjeshtërinë e krijimit të Allahut. 

Nuk ka krijues tjetër veç Allahut. Në ajetin e mëposhtëm, Allahu na informon që nuk ka zot tjetër veç Tij dhe u drejtohet atyre që nuk e shohin këtë fakt:

Thuaj: “Kush është zoti i qiejve dhe i tokës?” Thuaj: “Allahu.” Thuaj: “ A keni pranuar veç tij zotëra, që nuk kanë mundësi t’i sjellin as dobi as dëm vetvetes?” Thuaj: “A është i barabartë i verbëri me atë që sheh, ose a janë të njëjta errësirat me dritën? A mos i kanë bërë Allahut shokë (idhuj) që krijojnë ashtu si Ai krijon dhe atyre u është bërë i ngjashëm krijimi? Thuaj: “Allahu është krijuesi i çdo sendi, Ai është i Vetëm, Nënshtruesi.” (Sure Er Rr’ad: 16)

KONDICIONERI I AJRIT PUNON PA 
PUSHIM NË TRUPIN TONË
Frymëmarrja është një nga veprimet që ju kryeni në mënyrë të pavetëdijshme gjatë gjithë ditës. Gjatë këtij veprimi marrin pjesë shumë proçese, ku përfshihen hunda, laringu dhe mushkëritë. Në të vërtetë frymëmarrje do të thotë të furnizosh me oksigjen qelizat e trupit. Qelizat nuk mund të mbijetojnë në qoftë se nuk u sigurohet oksigjen. Kjo është arsyeja pse ju nuk mund ta mbani frymëmarrjen vetëm se për një kohë të shkurtër. Nëse kjo kohë zgjatet, qelizat fillojnë të vdesin, gjë e cila shkakton vdekjen e trupit tuaj.

Ajri që ju thithni fillimisht pastrohet në hundën tuaj. Hunda, e cila kryen kondicionimin e ajrit është e pajisur me qime të cilat kryejnë funksionin e një filtri. Këto qime e përpunojnë ajrin e ndotur ose të ftohtë për ta bërë atë të përshtatshëm për mushkëritë. Në sajë të këtyre qimeve ajri që ne thithim filtrohet, pastrohet, lagështohet, ngrohet dhe pastrohet nga bakteriet e dëmshme. Me të vërtetë këto qimëza të vogla i mbrojnë trupat tanë çdo ditë nga depërtimi i rreth 20 miliard pjesëza materialesh të huaja.
Njëzet miliard përbën afërsisht trefishin e popullsisë së tokës. Hunda është në dijeni të një proçesi të tërë, falë të cilit ajo dallon kaq shumë pjesëza materialesh të huaja. Njëzet miliard pjesëza materialesh të huaja në asnjë mënyrë nuk mund të njihen dhe pengohen në hundë thjesht nga rastësia. Kjo shpalos në mënyrë të qartë madhështinë krijuese të Allahut. Mirëpo disa njerëz pohojnë që kjo ndodh rastësisht, megjithëse ata janë mëse të vetëdijshëm për të vërtetën. Njerëz të tillë, të cilët besojnë në teorinë e evolucionit, pohojnë që të gjitha qëniet e gjalla, përfshirë edhe çdo gjë çfarë ne kemi trajtuar deri më tani në këtë libër, kanë ardhur në ekzistencë vetëvetiu dhe si rezultat i ngjarjeve të rastësishme që kanë ndodhur dikur në të kaluarën. A e dini pse e bëjnë këtë? Ato pohojnë kështu në mënyrë që të mohojnë ekzistencën e Allahut. Dhe për ta bërë këtë ata mendojnë se ekziston vetëm një mënyrë, e cila është të pohosh që çdo gjë ndodh nga rastësia. Mirëpo, duhet vetëm pak të mendosh, për të kuptuar se sa i pakuptimtë është ky pohim. Tani le të marrim në shqyrtim sistemin e hundës, si një shembull për të hedhur poshtë këtë pohim.

Sistemi i kondicionimit në hundë është një pjesë tjetër e përkryer e trupit njerëzor. Sigurisht që një sistem i tillë i përkryer nuk mund të ketë ardhur në ekzistencë si rezultat i rastësive. Bërja e një krahasimi do të na ndihmonte ta kuptonim më mirë këtë pamundësi. Le të shqyrtojmë një kondicioner ajri i cili rregullon temperaturën në mënyrë që t’ju mbrojë nga nxehtësia në verë dhe t’ju ngohë në dimër, dhe që komandohet në distancë. A mund të ketë ardhur në ekzistencë një sistem i tillë nga rastësia? Çfarë do të ndodhte nëse të gjitha pjesët e tij do të çmontoheshin dhe të liheshin ashtu? A do të bashkoheshin ato me kalimin e kohës dhe të shndërroheshin në një kondicionier të kompletuar ajri vetvetiu?

Sigurisht që jo. Që një makineri të vijë në ekzistencë, duhet që ndonjë person inteligjent të punojë për të. Kjo është e padiskutueshme. Jo vetëm një makineri, madje edhe në një lojë me bashkim figurash, dikush duhet t’i vendosë saktë pjesët, në mënyrë që të përfitohet figura e dhënë. Hunda juaj që funksionon si një kondicionier ajri, është e përbërë gjithashtu nga shumë komponente dhe zotëron një sistem shumë më të përkryer se çdo kondicionier ajri në botë. Ashtu si një kondicionier ajri nuk mund të vijë në ekzistencë nga rastësia, aq më pak mundet një hundë, e cila është akoma më e avancuar. Ky fakt na shpalos që ky organ i cili njihet si “sistemi më i mirë i kondicionimit të ajrit në botë”, është krijuar nga Zoti ynë. Allahu e thekson cilësinë e Tij si Krijues në ajetin e mëposhtëm:

Ai është Allahu- Krijuesi, Shpikësi, Formësuesi. Të Tij janë emrat më të bukur. Atë e madhëron çdo gjë në qiej e në tokë. Ai është Ngadhënjyesi, i Urti. (Sure El Hashr: 24)

Qimëzat e laringut 
lundrojnë pa bërë asnjë gabim

Ajri që pastrohet në hundë vazhdon rrugën më tej përgjatë traktit respirator. Zona tjetër pas hundës që shërben për thithjen e ajrit është laringu. Në këtë ajër ka akoma materiale të huaja të tilla si pluhuri, që janë të dëmshme për shëndetin. Si rrjedhim, është e nevojshme që ajri i thithur të kalojë në një kontroll tjetër sigurie para se të arrijë në mushkëri. Ky kontroll sigurie mundësohet nga shtresa e rrëshqitshme që shtrihet përgjatë sipërfaqes së traktit respirator. Kjo membranë quhet shtresa e mukozës.

Mukoza e cila e formon këtë shtresë, kap grimcat e vogla të tilla si pluhuri që ne kemi thithur së bashku me ajrin dhe i pengon ato të hyjnë në mushkëri. Përveç kësaj, materialet e huaja të grumbulluara duhet të eleminohen nga trupi. Në këtë pikë, hyn në lojë një mekanizëm tjetër sigurie. Ky mekanizëm konsiston në struktura të vogla si-qime që quhen qerpikë(cilie), të cilat janë vendosur poshtë shtresës së mukozës. Këto qime të vogla valëzojnë ritmikisht në drejtimin lart drejt gojës. Kjo mund të krahasohet me kallëzat e grurit të cilat valëzojnë nga era të gjitha në të njëjtin drejtim. Në sajë të lëvizjeve së këtyre qerpikëve, mukoza e cila mban materialet e huaja, transportohet lart përgjatë laringut. 

Pasi që materiali i huaj vjen lart në fyt, ju ndjeni natyrshëm nevojën ta gëlltisni atë. Kështu që i gjithë materiali i huaj që mund të dëmtonte shëndetin tuaj kalon në stomakun tuaj, ku ai shpërbëhet dhe shkatarrohet nga lëngu gastrik. 

Qerpikët e vendosur në laring nuk kanë sy që të shikojnë, as mend që t’u mundësojë atyre aftësi intelektuale. Pavarësisht nga kjo, ato mund ta përcaktojnë vendndodhjen e gurmazit, i cili është shumë larg në krahasim me përmasat e tyre. Veç kësaj, duke qenë në dijeni të dëmit të mundëshëm që mund të shkaktojë materiali i huaj, ato nuk e lejojnë këtë të fundit të depërtojë në trup. Pavarësisht nga kërkimet shkencore të kryera për vite më rradhë, mekanizmi i këtyre qimeve nuk është zbuluar plotësisht. Por kini parasysh që këto qime, sistemi i të cilave nuk është zbuluar akoma nga qëniet njerëzore, kanë punuar në mënyrë të përkryer, si të gjitha komponentët e tjerë të trupit, që kur njeriu i parë u shfaq në sipërfaqen e tokës.
AJRI I THITHUR TASHMË ËSHTË
NË MUSHKËRI …

Ajri që vjen në mushkëri është gati për t’u përdorur pasi ai është pastruar dhe lagështia e tij është rregulluar përgjatë laringut. Me anë të qarkullimit të gjakut ai transportohet nga mushkëritë në të gjitha qelizat e trupit në mënyrë që t’i ushqejë ato. Ndërkohë ai merr nga qelizat dioksidin e karbonit, i cili është një material i panevojshëm. Kur ne e nxjerrim frymën, ne nxjerrim jashtë dioksidin e karbonit që është mbledhur nga qelizat.

Frymëmarrja juve mund t’ju duket një proçes i thjeshtë, por me anë të saj ndodh një shkëmbim mjaft i rëndësishëm i oksigjenit dhe dioksidit e karbonit thellë në çdo qelizë të trupit tuaj. Të gjitha këto janë dhurata të Allahut ndaj nesh; Ai i krijoi të gjitha ato dhe i vendosi në shërbimin tonë. Mendoni çfarë mund të ndodhte, nëse thjesht vetëm frymëmarrja, të lihej nën kontrollin tonë të ndërgjegjshëm. Ne nuk do të ishim në gjëndje ta kryenim pa gabime këtë proçes. Ne do të lodheshim dhe do të hiqnim dorë nga një detyrë e tillë vetëm pas pak kohe. Zoti ynë e di që ne nuk mund ta kryejmë vetë këtë detyrë. Kështu që Ai ka krijuar sistemin e frymëmarrjes i cili funksionon në mënyrë të përkryer, njëlloj si të gjithë sistemet e tjerë në trupin tonë, ashtu siç e kemi shpjeguar gjatë gjithë këtij libri. Kjo është një nga dhuratat që Allahu na ka dhënë në këtë botë. Siç thuhet në një ajet:

Dhe Ai ju dha çdo gjë që kërkuat (që e kërkoi nevoja juaj), dhe ne qoftë se përpiqeni t’i numëroni të mirat e Allahut ju nuk do të arrinit kurrë t’i numëronit ato. Vërtetë njeriu është i padrejtë dhe shumë përbuzës. (Sure Ibrahim: 34)

KONKLUZION
Në këtë libër ne dhamë disa shembuj dhe shpjeguam që në trupin tonë ndodhin shumë proçese dhe ne jemi plotësisht të pavetëdijshëm për to. Çdo organ dhe çdo qelizë në trupin tonë punon me një shpejtësi të pabesueshme dhe në të njëjtën kohë funksionon në mënyrë të përkryer. Secila i kryen detyrat që i janë caktuar në harmoni. Gjaku u dërgon vazhdimisht ushqim qelizave për të cilat ato kanë nevojë që të jetojnë. Stomaku dhe zorrët e copëzojnë këtë ushqim në grimca dhe e bëjnë atë të përshtatshëm për t’u përdorur nga qelizat. Qelizat nervore u dërgojnë stimuj gjithë pjesëve të trupit; truri i vlerëson këto stimuj, dhe si rezultat ne arrijmë të shikojmë, të dëgjojmë, të shijojmë dhe të perceptojmë me të gjithë shqisat e tjera. 

Kur njëra nga këto detyra vonohet ose nuk kryhet, rregulli normal i funksioneve tona trupore prishet. Nëse qelizat nervore dëmtohen, gjymtyrët tona nuk funksionojnë, nëse dëmtohen qelizat e stomakut ne nuk mund ta tresim ushqimin që hamë; nëse na dëmtohen qelizat e gjuhës ne nuk mund të shijojmë dot kekët me çokollatë, portokajt, bananet apo ëmbëlsirat që ne hamë. Megjithatë, përveç se në raste sëmundjesh, asnjëra nga të mësipërmet nuk ndodh. Çdo komponent i trupit tuaj kryen pandërprerë funksionet e veta normale ndërsa ju jetoni jetën tuaj të përditshme. Përsosja me të cilën ju jeni bekuar në çdo moment të jetës tuaj sigurisht që e ka një arsye. Asgjë nuk mund të lindë vetvetiu dhe të ketë një mekanizëm kaq të plotë dhe të padefekt. 

Televizori juaj, frigoriferi, kompjuteri, stilolapsat që ju përdorni kur shkruani, shkurt çdo gjë e ka një projektues dhe prodhues. Një makinë apo një aeroplan nuk mund të vijë në ekzistencë vetvetiu. Duke qenë kështu, është thjesht e pamundur për një tërësi kaq perfekte sistemesh si trupi i njeriut të vijë në ekzistencë nga rastësia.
Ju me siguri habiteni se si ka mundësi që disa njerëz mendojnë që trupat e tyre funksionojnë si rezultat koinçidencash të thjeshta. Kjo me të vërtetë është pretendimi më i paarsyeshëm që mund të parashtrohet ndonjëherë. Rregulli i mrekullueshëm në trupin e njeriut nuk mund të ketë ardhur në ekzistencë nga rastësia. Ky rregull i mrekullueshëm provon që ai është projektuar nga një Qënie me inteligjencë dhe zgjuarsi supreme. Ai është krijimi i një Krijuesi suprem, Zotit tonë.

Allahu na tregon në Kur’an që Ai është i Gjithë-Mëshirshëm ndaj robërve të Tij. Ajo që na takon të bëjmë, është që t’i nënshtrohemi Atij, t’i bindemi plotësisht urdhërave të Tij dhe ta falenderojmë Atë për të gjitha bukuritë që na ka dhënë. Në një ajet Kur’anor, Allahu na drejtohet si më poshtë:

Ky është Allahu, Zoti juaj. Nuk ka zot tjetër përveç Tij, Krijuesi i çdo gjëje, pra adhurojeni Atë. Ai është mbikqyrës ndaj çdo gjëje. ( Sure El-En’am: 102)
